url: =Author Topic: Mafia 88: Hey Pikmin, Four...m A Mafia! Day 1. (Read 1275 times)


timestamp: atn

url: =Google Pan Kawllai Kiphen Thei Zo ~ Thu Tatuam (Siyin News)\nGoogle Pan Kawllai Kiphen Thei Zo\nSaturday, December 13, 2014 Kawl Ngam Thu No comments\nLeitung minam tatuamte ii lai taw aki-at internet tung ah a omte internet tungah Kawlkam taw automatic in kiphen thei zo hi. Hi tu dan sia :-\n1) www.google.com pan "translate" ci laimal sia ih khet kul tu aa tuazawk ciang, kiing li nei 2 hong lawt tu hi. "Detech Language " akici sia ii nuai, Veisang sia ii sungah na khetnop lai sia khen aciang, ziat sang sia ii sung ah na phennop minam kam sia teal vakek tu hi. A minam kam teal thei natu atung ah thaltangno khat om hi.\n2) www.google.com na meak zawk ciang, ziat sang ii tung ah abawkno tiltel luk om tu aa, tuasia meak zawk ciang, "Translate" ci laimal sia met tu hi. "Detech Language " akici sia ii nuai, Veisang sia ii sungah na khetnop lai sia khen aciang, ziat sang sia ii sung ah na phennop minam kam sia teal vakek tu hi. A minam kam teal thei natu atung ah thaltangno khat om hi.\nGoogle tung ah sia Leitung minam tatuam nam 90 ii kam taw hi bang in, eima heak ngawl kam pan ih heaknop kam ah ki laih sak thei vazing hi. Computer taw pheen ahi ciang, mihingte phen bangh hi ngawl aa, dei teal tatak ahi ngawl hang, ih heak ngawl lai khat sia, eima heak lai khat taw phen sak kik leang, bang thu son nuam ci sia kitel zaw hiat hi.


url: =Tho kik ahih manin ~ Sia Do Khup :: ZOMI DAILY\nposted on 4 April 2021 at 12:35 pm Lomkholna: Article, Biakna, Dokhup, Easter\n“Eite a dingin a hoih lo, i mawhna a kiciamtehna khempeuh, hong phiatsak a, tuate khempeuh singlamteh tungah kilhcipin a beisak ta hi.” KOLOSE 2:14 TDB\nSATAN PEN LAI SIANGTHO SIAM HI\nSatan i cih pen ama thuneihna tawh mihingte “Mi mawh hi uh ciai” hong ci thei pa hilo hi. “Pasian deih bangin nungta kei teh, tua Lai Siangtho tawh kituak kei teh, hell tung niteh, cina niteh, zawng niteh, guallel niteh, Pasian in nang hong mawksak hi” ci-in Lai Siangtho tawh hong kap den pa bek ahi hi.\nMi khat thong a kiat theih nadingin upadi tawh a kituahlohna teng a genkhia ding sitni kisam a, sitna pa mawhpaihna zui-in thukhen mangpa in a daan thuak ding zah seh hi. Satan zong na mawhna teng Pasian mai ah a genkhia den pa hi. “Hih pa in Lai Siangtho hih mun teng khial hi” hong ci den pa hi.\nTua mawhsakna khempeuh Topa Jesu in singlamteh tungah kilhcipin beisak a, nang hong kimawksakna khempeuh amai nadingin Pasian mai ah ama sisan manpha tawh biakna hong bawlsak hi. Mawhna thaman sihna tawh nang sih tangin si hi.\nSATAN ZAT DING LAI SIANGTHO MUN OM NAWNLO\nSatan zat theih ding nang hong kimawhsakna Lai Siangtho mun khempeuh adingin Jesu in mawhlawh hong tawisak khin mawk ahih manin Satan zat ding Lai Siangtho mun om nawn lo hi.\nTU ZINGSANG NA KHANLAWH CIANGIN\nTuni Thawhkik ni zingsang na khanlawh ciangin Pasian mai ah midik khatin a khanglo nahi ta hi. Banghanghiam cih leh na ihmut kalin mi siangtho na suah nadingin Pasian leh Topa Jesu na thukim khin ta uh hi.\nUP DING BEK KISAM\nHih thu na up leh 2021 thawhkik pawi pen nang adingin tawntung nuntakna ngahna leh kisuan giauguauna teng bei-in Pasian mai ah Jesu hangin nui siusiau kawmin Pasian’ ta cihna leh gamhluah za na ngah pah ding hi. Hun sia kawmkal ah deihsakna lianpi tawh; Khuata mipa – Sia Do Khup\nPrevious: USA, Tulsa pan Pa Dam Do Thang (Langzaang, Khupson beh) in hongnusia\nNext: CRPH thusuah tawh kisai etkikna (1)


url: =Itna bulphuh upna maw? :: ZOMI DAILY\nposted on 14 March 2015 at 3:47 pm Lomkholna: Biakna, News, SuanghDal\nItna a bulphuhte in 1 Cor. 13: 1,2,3na ah, “Mualte kin sak zawh nading upna ka neih hangin itna ka neih kei leh ka kimanna bangmah omlo hi” cih siksan uh hi. Hih lai munah Paul in kamtuam pau le vantung mite’ pau khawng thupi saka kinei-in itna a nei lote a mawkna ahihna a gen ahi hi. LST in itna thu a gen teh a thuneu hi lo hi. Itna pen sepna le sih ngamna ciang bek hi lo-in, nuntak ngamna le lungsim puakzia maanna pen itna taktak hi zaw hi ci-in na gen zaw hi.\nMawhna thaman sihna, sih loh phamawh sih ngamna pen a singtho itna hi lo a, sihna tawh kipeng thei hi napi-in mawhnei nang le kei ahong it man a mawhnei lo pa’ sih ngamna pen itna genbang lo hi a, a siangtho itna taktak ahi hi. Lai Siangtho in itna thu a genteh thukham sawm tawh na kikim sak linlian hi. Matthew 22: 37na ah Jesuh in, “Na Topa Pasian na lungsim khempeuh, na nuntakna khempeuh, le na pilna khempeuh tawh na it ding hi, cihna ahi hi. Hih pen a masapen, a lianpen thukham ahi hi.\nA nihna pen…nangma pumpi na it bangin na vengte na it in cihna ahi hi. Hih thukham nihte tung panin thukham dang khempeuh le kamsangte’ thuhilhna khempeuh ahong mengkhia ahi hi,” ci-in a dawng hi. Tua ahih manin itna pen thukham sawm cihna hi. Love=the Law.\nCi le sa ki-itna hi lo\nEimau bangkua, eimau innkuan, eimau behteng, eimau sunghta putu teng le eimau bawng teng ki-itna in hih ih leitung a buaibuai sak ahí hi. Eimau teng ki-itna mah hi hong um lah sak… Lasiam Pauno in, leitung mite ki-itna in sum le pai bek hi a cih mah bangin, ci le sa ki-itna in hong bawlsia hong sukham hi. Tua ahih manin leitung mite kuamah in Pasian’ mai-ah midik a tang sak zo itna nei lo uh hi.\nKuamah in thukham sawm a zuih zawh loh mah bangin kuamah in zong itna genbaang lo nei zo lo uh hi. Ei le ei\nvangtung gam lut zawh nadingin Thukham kizui siang zo lo hi. Itna kineisiang zo lo hi. Ci le sa ki-itna tawh hi lo. Itna tawh gupna kimasuan zo nawn lo a, upna tawh gupna a kingah bek ahi hi. Tua upna in itna maan ong nei thei sak pan ding ahi hi. Itna bulphuh upna pen a piang thei ding hi lo a, upna bulphuh itna pen a piang tawntung ahi hi.\nPrevious: ZAM Thupuak :: 15 March 2015\nNext: Tulaai Leitung Thuthang Tuamtuam Updates March 14, 2015\nPhualva nih kamciam


url: =Malaysia vanleng MH370 zonna in sum RM79 Million kibeikhin :: ZOMI DAILY\nposted on 13 March 2015 at 2:28 pm Lomkholna: Malaysia, News, World\nAmangcip Malaysia Flight MH370 zonna in RM79 Million kibeikhin cih Malaysia kumpi thuneite’n genkhia uhhi. Tuazah abei in azon nangawn uh tudong MH370 pen ki mukhiazo mahmahlo a, athuzong thengzo mahmah nailo hi.\nTransport Minister Datuk Seri Liow Tiong Lai in agenkhiatna ah hih sumbeipen nungkum December khaciang abeibek cipanlai hi. 8 March 2014 ni in Malaysia Kuala Lumpur khuapi pan Beijing Capital International Airport zuanin alengkhia diaidiai Malaysia Flight pen koilam lengsuak hiam ki theizo mahmahlo hi.\nAmancipzawh kum 1 bang acingkhin hong hita a, vanleng tungah atuang Passenger 227 te ii ulehnau, nulehpa, meltheih tanau te’nzong khakham veilawh dikdek uhhi.\nMH370 zonna in RM79 Million beikhin cih hi a, tampi beibeh khalaiding cihi. Banghanghiam cihleh MH370 pen azon akikhawl hinailo a, akimuh mateng aki zongzong laiding ahih manin, tampi beibeh totolaiding hi.\nRoyal Malaysian Air Force, Royal Malaysian Navy, Royal Malaysian Police, Fire and Rescue Department, Malaysian Maritime Enforcement Agency cihbangin Malaysia gampan Department tuamtuam in azong ngeingai uh hi a, adang gamtuamtuam inzong sumlehpai tampi bei in aki zonpihkhin ahihi.\nAdiakdiak in Australia, China, United States gamte in lim zonpih phadiak uh a, vanleng mangcip kizong lakah sum tam abeipenpen leh aki nakzonhuan ngeingai penpen khatin ki ciamtehna hi. Ahi zongin ki muzo tuanlo mawk hi. ZD Sawltak #zomidaily\nPrevious: Salai Za Lian thu keima heak tawmno (behlapna)\nNext: Damloh Pasian’ nasemte nong zaksakna uh Lungdam


url: =Nigeria gammi zi 86 nei in zihau in aminthang mahmahpa sita ~ ZD :: ZOMI DAILY\nposted on 1 February 2017 at 12:42 am Lomkholna: News, Sawltak, World\nNigeria gamah zihau in aminthang, zi 86 tak aneipa zanni in sita cih theSun UK News pan kiza hi. Tuapa minpipen “Alhaji Mohammed Abubakar Bello Masaba” kici a, kum 93 anuntak khitciangin leitung anusia ahihi. Leitung ah zi tam aneipen in minthang a, zi 86 nei in, ta akigawm in 130 bang neiding kici hi.\nHihpa ii nasep pen Islamic Preacher hi a, Islam biaknathu tangko khat ahihi. Ama ii agen ngeikhat ah zi tampi te ka lungkimsakzawh nadingin pasian in thahatna hongpia hi ci bilbel hi.\nNigeria’s Daily Trust Newspaper te genna ah hihpa pen 2008 kumin leitungin zi tampinei cih atheih ciangin leitungah minthanlawh liang cihi.\nZanni in Nigeria, Bida khua ah ama ii luanghawmpen lei ah ki tuhkik khinta ci a, ahi zongin azi te lakpan pawlkhatpen agaisa in om zihziahlai ahih manin, ama ii khangguipen asihkhit nung ahzong suaksuak laiding hihtuak hi.\nIslamic atawmzaw ii upna leh kihilhna ah pasal khatin zi atampen 4 ciang teenpih theiding cih ahihi. Amahpen “Islamic Preacher” khat hi a, Zomi telnopding in gupna bucing thutangko in Gospel avakkawikawi khat cileng telnopleh kilawm hi.\n2008 kumin BBC tetawh Interview akibawlna ah zi 4 val aneihvai akidot ciangin, hihpa in “kei zizong in vakman dihdihlo hi’ng, hih numei te keizonzon kullo in keikiangah hongpai uh ahih manin ka teenpih hi” cihsan hi. “Keikiangah hongkitah uh ahih manin, pasian deihna om hidinghi ci’n niallo in ka teenpih hi” ci khingkhiang se hi.\nHihpa pen zi tampi aneihna hangtawh hong minthang mahmah ahih manin, 2008 kumsung mahin Interview kidotna khatah hibang in genkhia hi: “Pasal dang khatin zi 10 bekbek neihenla hilehzong thazawm dikdek in tuksuk in sihlawh liangding hi. Ahi zongin keibel Allah in thahatna hongpiak ngiat hi’ng” ci’n kipaktak in genliahliah hi.\nTuabang in a pasian ii piak thahatna tawh zi 86 te alungkimsakzo hi ing cise hi.\nHihpa luanghawm pen zanni in kivui a, azi te kapziahziah cihthu kiza hi. Minthandan atuamtuam, ki lawhlohding thupi ve maw… ZD Sawltak #zomidaily\nPrevious: Malaysia gamsung ah IS tawh akizom mi 3 kiman leuleu ~ ZD\nNext: Zomi Cup 2017 Final kisui tading ~ ZD\nZOFA Cup 2014 vai zaksakna


url: =Futuristic Motorcyle : Futuristic Indian Motorcycles Bike Concept By Wojtek – Best Cars 2018\nFuturistic Indian Motorcycles Bike Concept By Wojtek\nFuturistic Motorcyle : Futuristic Indian Motorcycles Bike Concept By Wojtek\nPosted on 01 October, 2018 by Caterina\n96 out of 100 based on 833 user ratings\ncaravans.pro -Futuristic Indian Motorcycles Bike Concept By Wojtek ... So, Indian Motorcycles are back with a bang, or at least that's what Polaris, the actual owner of Indian tells us. The new generation of Indians are to be lighter\nRelated Images ofFuturistic Indian Motorcycles Bike Concept By Wojtek\nTop 10 futuristic concept bike designs, future bikes .... TOP 10 FUTURISTIC CONCEPT BIKE DESIGNS, Victory Motorcycles Custom Motorcycles Indian Motorcycles Cars And Motorcycles Bagger Motorcycle Hot Bikes New Honda\nmost popularFuturistic Indian Motorcycles Bike Concept By Wojtek ideas for 2018. BrowseFuturistic Indian Motorcycles Bike Concept By Wojtek designs and decorating ideas. Discover inspiration for yourFuturistic Indian Motorcycles Bike Concept By Wojtek remodel, including colors, storage, layouts and organization.\nTop Suggestions ofFuturistic Indian Motorcycles Bike Concept By Wojtek\nFuturistic Shotgun, Futuristic Armor, Lamborghini Motorcycle, Futuristic Buildings, Concept Motorcycles, Sci-Fi Motorcycles, Futuristic Motorcycle Suit, Futuristic Military Motorcycles, Futuristic Anime Motorcycles, Cool Motorcycles\nMore Wallpaper fromFuturistic Indian Motorcycles Bike Concept By Wojtek


url: =Christian Medical College & Hospital (CMCH) Vellore « Nikonghong\nHome » Leitung » Christian Medical College & Hospital (CMCH) Vellore\nDr. Ida Sophia Scudder (December 9, 1870 – May 24, 1960)\nBy Esther Cingh Niang (Siyin)\nCMCH sia Vellore, Tamil Nadu, S. India ah om hi. A phuankhia sia Dr. Ida Sophia Scudder hi a, 1870 kumin piang hi. Dr. Ida ii pa sia zato siavuan hi a, ei Zongam atu in Dr. Rast taw kibang hi. A pa sia zato siavuan ahihang Missionary in Tamil Nadu ngam Vellore S. India ah 1888 kum in pai a, a tanu Dr. Ida in zongh zui hi. A pa sia cina bawl kawmin cinate Pathian thu son pui tu sia a niimna ahi hi. Zan khat Tamil Nadu te nausuak tu nupi thum a inn ah hong theng a, a pasalte in a zi naungil Dr. Ida aap hi. Taciang Dr. Ida in zongh kei zato sang thiamna bangma nei ngawl khi hi, ahizong ka pa na suaksak thei tu hi a ci le, na pa ii a suaksak sangin ka zi a thi zong phamaw bo ci hi. Dr. Ida zongh lamdang sa mama hi. Mivomte ngeina ah numei le pa kikhoi tu ci sia suaksak thei ngawl hi. Missionary pa in a zi nausuaksak a tham a bawl sangin thisak nuam zaw hi. Tasia ni zan Dr. Ida zan mu thei ngawl hi. Tamil Nadu te ii ngeina a ngaisut ciang mutmaw law hi. Zan a thungaisut na tungtawn a thukhensatna ah ka ngam ah cia vingveng in zato sang pilna sinin hi mun ah ka pa bangin Pathian na seam tong ci fn khensat hi. A zing ciang nausuak tu nupi thumte sung pan nii suak thei a khat thi ci thu a zaakciang a thin na seseam hi. A ngam pan MBBS a man zawk ciang a pa nasepna ah pai kik a, a pa bangma Pathian na numeite taw sep khop tu kipan hi. Apa omna quater pan lupna khat taw kipan to a, Topa in thupha pia mama hi.\nChristian Medical College and Hospital, Vellore (CMC Vellore)\nTu in CMCH sia leitung bup ah Top ten sung a kihel khat ahi ban ah lupna(bed) 2333 om a, Deaprtments/Unit121 om hi. Zato lum sia 2000 kiim le zato kaa 5000 bang veu om hi. Doctor 700 vai le Nurse 900 vai om a, Pathian min taw a kiphuan zato ahi bangma Pastor 70 om hi. Pastor te sia minam kim hi. 1890 kumin Dr. Ida in CMCH a kipat lai lupna khat taw a kipan hikale tu in Pathian thupha taw hi ciang a theng to suak hi.\nChristian Medical College a suana\nDr. Ida ii a ngaisutna ah kei hong huu tu ka numei pui pawlkhat ka panta bale ci in 1909 kum ciang Nursing training kipan hi. 1916 ciang Nursing College suak hi, 1918 ciang Nursing pan MBBS level hong theng to hi. CMC ah a tatuam nam 91 training programme kikaa thei hi. CMC ii a bulphu (Motto) sia “Not to be ministered unto but to minister” Dr. Ida in Training a kaate mun ah\na thubulphu taw thato tan hi.\n1. Director – Dr. Suranjan Bhattachariji(M. S-Ortho)\n2. Associate Dirctor\n– Dr. Ashok Chacko (MD, DM, MNAMS-Gastro)\n– Dr. Ravi Korula(MS-ortho)\n– Dr. Deva Prasanna Rajan (MSC, PHD-Micro)\n– Dr. A. K Jana(MD-Pead-DCH)\n3. Principal – Dr.Anand Job DLO, MS\n4. Medical Superintendent – Dr. Lionel Gnanaraj, MS\n5. Treasurer – Mr. Denzil Ranjit Singh (M. Com, FICWA)\n6. General Superintendent – Dr. R Selvakumar. MSC, PHD\n7. Dean College of Nursing – Mrs Bharathi Jacob, M. Sc. N\n8. Nursing Superintendent – Mrs Sundari Edwin (M. Sc. N)\nCMCH Chapel (Biakpiakna)\nCMCH sia Tapidaw ngeina taw maapang ahi bangma zato sung tumsuk leang thet phitbelna khan(Room) sia biakpiak vawtna chaphel hi. Pastor 70 a om bangma Pastor te ward kihawmin nisim cinate atu thunget sak in ve kakoai hi. Nipi nisim chapel kom hun nei ngei ngawl a, a hun kilaih in biakpiakna vawt hi. Sonteena\n7:00-8:00 – Mangkam\n8:00-9:00 – Tamil Nadu\n9:00-10:00 – Naga\n10:00-11:00 – Mizo ci bangin minam\nkhat nai khat sung veu hun nga a, a minam a kikoi Pastor te in lampui hi. Pastor 70 teng sia sun 12:00 Noon hunin chapel ah kimu a biakpiak khopna le thungetna nei tawntung hi. Minam zui in kikhop hun a vawt sia cina a damzaw hiat te le cina keamte atu a ngaisutna hi. Pastor te sia Pathian ii mizak ahi bangma a thuson zongh thiam thei mama hi. Kei zong mivomte an ne zo ngawl hi tana Bread le butter ka neak le ka BP 220/140 theng a, khuaphawk ngawlin zan khat le sun khat CMCH zato ah ka lum ngei a Pastor te ii thu hong ngetsak ciang kidam paih ci ngaisutna kinei hi. CMCH sia ei mi Dr. Stephen Do Khaw Thawng ii MBBS a sinna mun hi.\nChristian Counselling Center (CCC) thu\n2007-2008 laisin kumin Clark Theological College ah M. A final ka sin a, sang panin tha nii sung CCC, Vellore ah Pastor Counselling training kaa tu in hong pai sak a, hampha ka kisa mama hi. Vellore ah ka om sung nipi khat sung 3 vei CMCH ah cina ve in, thuson pui tu in CCC pan hong paisak hi. Keima vena ward sung cinate sia SingapSre, Malaysia, Bhutan, Pakistan kiim le paam ngam pan a zato lum tu in hong pai te ahi hi. Lamdang ka sa mama a cina keamte munah bang hangin hi mun ah kibawl tu in hong pai nu ziam ka cile cina keam a tamzaw hong zo kikna ah hi zato sia leitung ah a minthang zato khat ahi ban ah sum theena taw tuat leang tam bo tuan ngawl khu hi ci hi. CCC sang patangte in zato lumte thuson pui tawntung bek ngawl a syavuan te nasepna zongh ih heaknopte kidongh thei, ih et nopte ih et theina hampha kisa ing. Sum le paai kicing a, a hun pia zo te in CCC ah training kaa zo leang midang te ih hawm zo bua zong ei atu hamphatna lian mama hi ci kong son nuam hi. CCC pan Certificate hong pia hi. CMCH a phuankhia sia numei hi lei hi. CMC (Christian Medical College), CMCH (Christian Medical College &Hospital), CCC (Christian Counselling Center) ci teng thum sia a kikhen thei ngawl unau khat bang a, a ding khawm hi. A sim mimal tungah Dr. Ida bangin Topa in ih ngam le ih minam atu hong zangh tahen. Amen\nHeaktu: SCC magazine pan akila kik hi.\nBy thawngno in Leitung on February 29, 2012 .\n← Israeli Arabte Thu\tDatsi Man Taw Kisai Thu Pawl Khat →


url: =Zomi Khawmpi Lungdamna (Part I)\nDear ... zahtak, muan leh suan, it leh ngaih;\nZomi Khawmpi asiim Zomi laizom U leh Nau, Nu leh Pa, Lawm leh Gualte aw;\nAnungta Pasian hong ompihna leh Khawmpi siim Zomi-te' vang tawh "Zomi Khawmpi USA 2014" lawhcing tak leh cidam lungnuam takin bawlzo ihhih manin nakpi takin ih lungdam hi.\nKhual panin Khawmpi siim mimalkim, cidam takin innlum azuankik zo dingin ih lam-en a, thu ih ngen hi. Hih Email ka gelh laitak in vanleng tawh inn lam azuan ding a kithawithawi zong om a, a gamla mahmah, mawtaw nai (33) sung a kihawl ding, San Francisco leh Portland lam a sanggamte zong lamkaal ah omlai hi cih ih thei a, lamkaal a omlai sanggamte khempeuh cidam takin a innlumciat uh a tunma teng anungta Pasian in ahong ompih dingin thu ih ngen hi.\nKhawmpi innteek ZIOK kipawlna Makaite, Tanute, Palaite, Pawlmite, leh zin leh leengte innlum guanin annek tuidawn kicing takin hong vaak Tulsa khuanu khuapate tung ah lungdam zahtakna ih pia hi. Tutung zong, ngeina mahbang in, innteek khuanu khuapa, nungak tangvalte, Pawlpi tuamtuamte, zindo a kisiam dan hong kiphat mahmah ahih manin, lungdam huai mahmah hi.\nZomi-te tangthu ah tuipi galkaai Zomi-te' Khawmpi lianpen a kibawl zo hi a, hici zah a vai lianpi a kihawm zawhna pen Minam itna, khat leh khat kikhualna, lungsim siangthotak tawh deihsakna leh kipiakkhiatna, picing takin mapankhop theihna, lungduai takin hanciamna, khua leh tui kithutuahna, leh a thupi pen khat ahi Anungta Pasian ih muanna hang ahi hi. Mapang Khawmpi Tanu khempeuh in ama siamna, pilna, kivakna, kizenna, tangzanna, kipiakkhiat theihna munsanciat panin kipangkhawm ahi manin, Khawmpi picing mahmah hi. Tua in Minam khat hihna tawh mapankhopna hi a, Zomi-te Minam kician khat ih hihna hong kipsak hi.\n* Nitumna lam pan a gamla pen San Francisco, Portland, Phoenix,\n* Leitaw lam pan Miami, Houston,\n* Nisuahna lam pan Charlotte, Jacksonville, New York,\n* Leilu lam pan Buffalo, Chicago, cih US gam kiu li pan Tulsa khuapi zuanin Khawmpi hong siim laizom u leh nau khempeuh,\n* Kawl gam pan Khawmpi hong siim Pu Gin Kam Lian leh azi Pi Ciin Khawm Cing, Sianu Cingsan, Makaipi Tg. Bia Mung,\n* Khawmpi innteek ZIOK Kipawlna leh khuanu khuapa, nungak tangvalte\nNa vekpi tung ah, Zomi Innkuan USA, Executive Committee pawl tangin zahtakna hong pia in, NAKPI LUNGDAMNA hong ko masa ingh. A sawtlo in Khawmpi Thupulakna bawlin akicing zaw in Lungdamna Thute hong suut nuamlai ungh.


url: =Akipsa Zo minam puan leh Zo nikteen puansilh Fashion te ~ Dr. Dongno :: ZOMI DAILY\nposted on 25 September 2018 at 7:50 am UTC+9:30 Lomkholna: Article, Dongno, Ngeina\nMinam khat pepeuhin minam puan, national dress neih ding thupi ahih mah bangin, mi nam tuamtuamte-in amau minam puan nei hamtang ciat uh hi. Tua minam puante thupi bawlin zahtaakna tawh kikem uh aa, ni thupi ni ciangin hoihtak leh kipaaktakin silh ciat uh hi. Ameel-acii, colour, agelh, design leh a puan kikhuidaan, style in bang mi namte’ puan cih ong lak khia pahlian ahih manin hih thum tengin, vaang nei sak aa zahtaak huai sakin, zong etlawm hi.\n1966 kumin Zangkong Zomi Siamsin, Sangnaupangte Kipawlna ka phuan khia uh aa, Zomi Siamsin Cultural Committee (anuai aa man) chairman ka sep ciangin, ‘Zomite -in minam puan i neih loh phamawh hi’ ci-in ngaihsutna lianpi kanei hi.\nU Ne Win’ uk hun sung hi aa, siamgatna, nasep tawh akivaak mite nangawnin gat ding khau leh animna ngah zo lo-in a dinkhawl hun ahi hi. Kumpi sung pan khau thohh lei ding om lo ahih manin, India panin ziinbeel in asimtham aa kizuakte lei sim-in tua tawh gat ding ahi hi. Khat peuhin kumpi tung ong khia leh, thong sung ong kidenna pah ding aa sang pan ong kihawlkhia lai ding ahi hi. Lau pipi mahin kisem tantan hi. Piang zo dingin ong kimuang lo lua ahih manin ong kikhia lo bilbel aa, dawi-havang-kaal ah suakta-in Zo minam puan anei ihi hi.\nZomite’ vangil pan kila design leh style : Hih Zo minam puan design pen a etlawm lel ding aa kibawl mawkmawk hi lo hi. Zo puan azeem, design taktakte Tedim khua kiim ah zong kawikawi-in, ahoih teng gawmtuahin akhui daan, style, i Zo ngeina lui lian bek kepcing ding ngiimna tawh design leh style ka bawl hi. Tuhun hi leh mobile phone tawh design-te manzaih ziauziau ding pen laidal leh colour pencil khut lom khat keng pahphotin agelh, design tuamtuamte suai-in ka la kawikawi hi. Pasal puan dingin, tualpuan daan hi-in a awm leh anung kiimvelin azepna hoih teng, khiangkawi leh maimu tang, asan leh avom tawh gawmtuahin, abaan bullam, abaan dawn leh anuai ah azepna, khiangkawi, gual thum koihin, numei nik dingin, nik siing mah hi aa, a kawng leh anuailam khuk nuaisiah avom tawh ka behlap hi. (lim kisuai) Minam puan ahih ciangin akhiatna nei lo a, colourful, a hoih mawkmawk dingin kigeel lo aa, i tangvan, taktak teng bek, amangthang lo dingin kepcing ding ngaihsutna tawh akibawl ahi hi.\nChin Usi-in design ong saang : Design nam guk ka suai aa Cultural Committee ka teel sak khit ciangin Chin Uzi zumpi, Haka ah khak to-in Zo Minam Puan dingin kip sak nading ka ngen hi. Lungdamtakin ong sang uh hi. Tua design, pongsan banglianin siamgan set tawh ka gan sak pah uh hi.\nZo Minam Puan kikip sak : February 12, 1967, Union Day ni-in Zangkong Kyaihkasan Hall, Zomi kusale-te tunna mun ah, Zo Zum ulian khempeuh, kusale teng leh National Dress Committee mai ah sangnaupang duang kikhaite-in etlawm mahmahin hih puante silhin Zo lam lamna tawh Zo minam puan in kip sakna kinei hi.\nZo minam puan i neih zawh kum 50 val ta : Zo minam puan kiptak aa i neih zawh tu-in kum 50 val khin ta hi. Atung aa i gensa mah bangin 1966 kum aa Zomite neih, ngeina khanglui vangil design-te tawh kibawlin, 1967 kum Union Day ni-in Zo Zum, Chin Usi, in Zo Minam Puan in kikipsak khin hi. Tua ahih manin hih design leh style pen Zo minam puan ahi hi. (lim)\nTua baan ah hih puan pen UN Branch khat ahi, UNESCO International pan ong pai uliante mai ah December 7, 1967 ni-in Inya Lake Hotel, Yangon ah The XVIII (18th) Meeting of Colombo Plan om aa tua lai aa cultural show ah Pi Ciin Man Niang (Pu Khup Khan Thang’ zi, Norman Oklahoma, US) in silhin stage tung ah lak aa, gamdangmi uliante mai ah Zo minam puan akilah khiatna amasapeen ahi hi.\nZomite Fashion Puan : Tu hun ciangin, sum bawlna aa kigan ‘Zo puan’ ci-in atuamtuam tampi ong om hi. A design, ameel-acii leh style nam tampi ong kibawl hi. Mi tampi-in “ I Zo minam puan koi pen hiam; atuamtuam ut bangbangin kibawlin ki silh zeelzuulin, mi’n ong dong leh koi pen i Zo minam puan i ci ding hiam ?” ci-in ong dong uh hi.\nHih atuamtuam aa kibawlte pen Zomite puan fashion hi aa, Zomite nikten puansilh kizep daan apuah to, alaamto, apicing sak, azai sak ahi hi. Zomite-in kizepna puan atuamtuam, ahoih nono, akhel nono anei i suak hi. Fashion pen deih bangbangin kibawl thei hi. Ut bangbangin design tuamtuam a style, etlawm theithei-in kibawl, create thei hi. Kikham theih om lo hi. Zomite bek hi lo, kuakua-in hoih sa-in ong zatpih le-uh nakpitakin aangtan huai hi. Mailam ah zong ahunzui-in ahoih theithei-in design siamte-in ong puah toto lai ding uh hi.\nZo minam puan, leh Zomite fashion puan : Tu-in akikip sak khin sa Zo minam puan, National dress leh hun zui aa Zomite fashion puan , nam nih anei i hi aa i khentel theih ding thupi hi. Tua mah bangin i zatna ah zong ahun, amun tawh kituakin i zat siam ding kisam hi. Gtn. Zo Minam Ni kikhopnate ah adiakdiakin, amai aa ong lehtut thugen ding uliante-in Zomi fashion puan mawkmawk sangin Zo minam puan ong silh le uh kilawmin zahtak baangzawin mipi tangzaw ding hi. Mipi in zong i minam ni i muak ni ahih mah bangin, i minam puan silh ciat leng hoih peen hi. Ahih hangin Zo puan, fashion hoih nono tawh a etlawm theithei-in ki zeemin kipaak khawm leng zong etlawm mahmah veve ka sa hi.\nPuansilhin khiatna nei mahmah hi. Ei Zomite-in zong athu tawh kituakin puansilh kizang hi. I pu i pate-in ut bangin na silh het lo uh hi. Gtn. Tangcin pen nidang lai-in gal man, sa (sai, zangsial, humpi, sahang, kamkei, cinghpi, cb.) amante bek zat, puan ahi hi. Gal man, gal that leh sa man lote-in tangcin zang mawkmawk lo uh hi. Tulai hun tawh gen leng pilna lam degree ngah lopi-in degree suang lenlan leng tua tawh akibang isuak ding aa etlawm lo hi.\nNidanglai-in gal man acihte uh i et ciangin, mun dang aa mi ommuang kimlai peuh ava thatte zong “gal man” ci-in thupi bawlin ‘pasal taktak’ cihna pahtawina tangcin puanza kisilh sak hi. Ataktakin mi that, murderer hi-in criminal ahi gige uh hi. Tu hun hi leh ‘sih daan’, death sentence akipia dingte hi. Hihte pen khanglui khuamial hun sung aa nun zia ahi hi. I pu i pate hun lai mahmahin zong khanglui upate-in hih loh ding thu ciin na nei uh aa, “Tual that peuhmah nuamsa ngei lo, khuasuak ngei lo hi” na ci ngiat uh hi. Gal kidona sung ahih keingaal leh, mi that pen hoih nasa het lo uh hi. Tu-in Topa Hehpihna Grace nuai ah thu um mite ihih mah bangin hoihtak ngaihsun pha kik lehang tua mithat, criminal-te’ kiphatsak pih leh gualtung tuan pahtawina puante tawh tu hun ciangin kizep ding ka ngaihsut ciangin mihing kithahna agu tua design tung ah bang lai dingin ka ngaihsun aa ka cik azee hi. Sa man acihte’ sa matte zong tuhun ciangin kumpi-in protected animals ci-in mat ding akikham ganhingte ahi aa Animal rights-te-in zong criminal zahin taza asuaih ngekngekte uh ahi hi.\nTua mah bangin i Zo ngeina ah, puandum pen numeite bek zat hi aa puanlaisan pen pasalte bekin azat uh ahi hi. Tu hun ciangin, pasal pipi puandum, puan tungsilhin asilh om aa, numei te’n zong puanlaisan, puan-aak leh nik nangawnin kisilh kiteng gawpgawp hi.\nZomite ngeina hoihtak anei minam i hi hi. Tua i ngeinate i kepcing ding, i zahtak bawl ding khanglui ngeinate i kepcing ding khangthakte-in mawhpuak i nei hi. Zo ngeina hoihte asusia ding, alumlet ding i hi kei hi. Apuah, akem azuun ding i hi hi.\nPu Khup Khan Thangin zong i Zo puan tuamtuamte akilawm lo pipi aa kizatnate tawh kisai mun tuamtuam ah genna aneih zeel ban ah lai zong at zeel hi. Tu-in i Zo puan kici ong piang thak puan leh nik tuamtuam tampite en pha kikin ngaihsutna thak anei mi tampi ki om ta hi. Koi pen koi hizaw hiam ci-in alungmang tampi zong ki om hi. I ngeina tawh kituak lo, aki lehbulh pawlkhatte kidop ding, silh huai, silh huai lo ngaihsun pha-in i teel siam ding hi. Tua hi kei leh ngeina kip, ngeina kician anei lo Zomite i suah ding lauhuai hi. Hih lai ah hun om lo ahih ciangin Zosuan momnote-in i Zo ngeina hoih tampi i palsatnate i gen nai kei ding hi.\nTu-in, Malaysia aa om Zomite-in Zo minam puan khat, akibang, uniform in zat ding thu tawh kisai-in ong dotna uh ka lungdam hi. Zomi Cultural Uplift Society in Malaysia Zomi Kipawlna, ZAM tawh thukimin 1967 kum aa Zangkong Siamsin Kipawlna tawh, atung aa kong gen thute leh (lim), aki bawl masapeen leh akikip sak khinsa, pasal tual puan leh numei nik, ‘Zo minam puan hi’ ci-in zat dingin khensat ta uh hi. Maan hi. Hi bek mah ‘official-takin’ Zo minam puan, Zomi national dress cih theih ding ahi hi.\nAtaktakin tu phingphing hi lo-in tumaa kum 50 val laipekin Zogam uk Chin Usi uliante-in akipsak sa uh i Zo minam puan, Cultural Committee (pictured) te silh leh lim sung aa bang, ahi hi. Gam tuamtuam kipawlna kikhoppi, UNESCO-te Colombo Plan Meeting mai ah zong akilaksa, hih ‘Zo Minam Puan’ ahih mah bangin kuamapeuhin thei kim ciatin, Kawl gam leh gam tuamtuam aa om sanggam Zomite-in zong ni thupi ni ciangin zahtakna tawh i zat siam ciat nading kong hanthawn nuam hi. I Zo minam puan ahi zongin, Zomi fashion puante ahi zongin amun, ahun tawh kituakin etlawmtakin i zang ciat ding hi. Dr. Dongno Sept. 14, 2018\nPrevious: A beisa hunte tawh kilemna bawl in ~ Dong Mung\nNext: Pasian that te (Deicide) ~ Suangh Dal\nTunsawmkhai Zokhai says\nHih Siahuanpa’ laigelh kasimleh “Zo Minam” hongci teutau leuleu veh-e mataw.


url: =ZCRC pan Zogam sangpite vai tawh kisai thu pulakna :: ZOMI DAILY\nposted on 23 July 2020 at 11:02 am Lomkholna: News, Zomi\nZomi COVID-19 Response Committee (ZCRC) pan Zogam sangpite vai tawh kisai thu pulakna\nTedim, Tonzang kuam a om Sangpite (High School) sangte COVID-19 nung ah kumpi thukhun zui in ‘A’’B’’C’ level kikhen in sang hon theih nading ki vaihawm hi. ‘A’ level ngahte bek in sang hongthei bek cihdan ahi hi.\nHih tawh kizui in ih gam ah ‘A’ level ngah sang hong tamhetlo mawk ahih manin ih lung hong nuam hetlo hi. Kumpi cidamna lampan a vaikhak uh sangte kitop tawm ding:\n1. PPE complete (khuttuam, khetuam, lutuam)\n4. Dustbin with Cap\n5. Lungno kapna bung\n6. Lungno kapna zatui\n8. Awm dalna\n9. Mit dalna (Glass wear) teng a kim le ‘A’ level hiding hi.\nTuni in Tedim le Tonzang huam ah sangpi 30 lakpan sangpi 25 bangin ‘A’ level ngah zolo in sang hong thei nailo dinmun ah om hihang. ZCRC tung huhna hong kingetna tawh kizui in sangpi 3 huhna kipia pah thei hi. (Pimpih, Khaikam, Tonzang).\nTuaban a hih vaitawh kisai vailian khat suak ahih manin ZCRC meeting kinei in ‘A’ level a cing zolo sangpite aman lang thei penpen in ’A’ level a ngah zawh mengmeng nading a kisam bangbang mipihte tawh pangkhawm in kivan sak ding in gelna kinei khia hi.\nTua ahih manin Zomi sang naupangte zong midang sang naupangte mah bangin pilna ahun lapin a sin theih nading in ‘A’ level cing zolo sangpi te in akisam huhtheih panpih theih bangbang ZCRC tawh ma pangkhawm ding ihih manin ‘A’ level cing zolo sangpi te in huhna akisap le nong zaksak nading un ZCRC pan kong pulak khia uh hi. Zomi COVID-19 Response Committee July 22, 2020\nPrevious: Thuthak tomkim ~ The Tedim Post (21 July)\nNext: Pilna leh Siamna ah Zomi te ~ NK Nang


url: =Tuhun Zo Thaunei te sang’ Pawlpi upa te’n sa manbaihzaw :: ZOMI DAILY\nposted on 4 March 2016 at 7:00 am Lomkholna: Hauthang, News\nTg Biak Sang neulai hun\nKhuado zawh lah hongsawt kik nuamta in Tg Biak Sang zong apu pa khangpan in auk mahmah gamsa bet ding bekbek hong ngaih sun hi. Tg Biak Sang pen aneu tung pan in sa uk mahmah hi a, Thau tawi nuam mahmah ta leh akum cinh masiah thau tawi ding anu te’n aphal kei hi.Tua ahih man Khuado man khin peuh leh thangsiah ding kiging in Kulkeu thaang Tehlop thaang te leh Gawng thaang (Valah, Vagik, Vahui siahna) abawl bawl zelhi.\nKhuahun hong ki hei in guahtui hong kang ta a, vantung te dumsitset in huih vot te hong nung hiauhiau ta hi. Nitak in aksi te phe diamdiam in muh nop mahmah hi. Gam sungah singah vomte, Suangzuu te hong paak in’ Phuitong te zongpaak ding in moom milmel ta hihi.\n(A) Lia San Neem in kikhawm ding zawn ta leh aman Thaang siah den.\nHundang te ah siamsin sangkah den ahi ziak in Nipini bek hun awng ngah ahihi. Nipi ni sim in SENCIL vangngaih Lia SANNEEM in ki khawm ding, lasa sin ding cih azawn thei zelzel hi. Hiii..U Sang Zing teh lasak ding lasin ni maw….maw…maw.. U… Hymm!.\nLia San Neem in azot hang in Nipi ni sim alawm te tawh Vasa beng thang siah in kuan khia den hi. Khe dap nei selo Zothung ip khat sungah Sailii leh athaang bawl teng pua lenlen in Suangzuu paak’ Singgah vom paak te lom hen in tua te tungah kulkeu thaang siah in vasa nam tuamtuam a man den hi.\n(B) Vasa map sim a San Neem sam sim amah bek in zaa.\nVasa amat ciang in lungdam mahmah in nui hiuhiau sa in inn lamciah a, San Neem te Inn ngei atu’n sim in “San Neem’ San Neem”… ken Vasa man acisim khuan khuan zel hi. Avasa mat te inn atun teh meiah em in a an huan na thuk tung aa, Khinpi zawl nuai a akibawl khiin nuai nung bel ah siktul tawh khil deodeu in aha-ang gamhsa in akoih hi.\nVasa amat te khol khol in tampi aphak ciang San Neem te innkuan sam in zotaang maan ngantun tawh huan in innkuan an anek khawm zelzel uh hi. San Neem ahih leh nisim phial in zing khua vak peuhleh lasa kelkel aa, A U Biak Sang zak theihtheih ding in aging theithei in sa aa, lengthe khuang selsel bang in a aw aeu salsal in asa hi.\n(C) Phalbi tunsim singpaak te ah Vasa paang.\nPhalbi hun sung in pheituam sing akawng ah buangnai kithuah ziau te teeng kawm sa in Phui tong paak bawm vasa te paang ding in Nipi ni zingsang sim in akhe zatul kitam sanlele’ khebai liangliang sa in akuan khia den hi. Phuitong Paak nuai ah mei cih in zingsang phalbi khuadam thuak in ling keuhkeuh a amuk te abiangte kektam sa in phuitong paak bawm vasa te apang hi.\nKhuakhal sangkhak pi hun hongtung leh Khuanawl aa Mawngkung pi te leh Khuangsuan Paaksan te vasa in bawm tawlnga lo in nisimzingsang simin vasa abeng hi. Khat vei vei Sun hun sung in khuapih gamsaben uk papi pawl khat te tawh kithuah in sataang ahawl thei zel uh hi. Khua khal hunsung gamsa ( Sazuk,sakhi, Ngal, Vom) cih te om na ah sahawl in alawm te tawh apai thei zelzel hi.\nKeensang sathak om peuh ahzong apai thei zelzel uh hi. Zogam om Biak Sang khua pih te saki duh lua in Sun thapai sataang hawl in kimaan lo thei zelzel ciang in khuazin khuazan in asim ciah thei zelzel uh hi.\n(D) Biak Sang in Zothau tawi theita.\nTg Biak Sang akum hong cing ta in Thau tawi hong kipan ta hi. Sang kah Tan sawm bang tungta leh Nipi nisim in Lai sin loh hun ci’n Thau vuishu/ Thauvui deng ngekngek in a inn tual laizang ah anshu lo buang ding in sumh ngei ah suktum khat tawi kawm in del au au in thau vui ashu hi. Biak inn pan in San Neem in na ngal et sim thei zelzel atheih ciang in deihtaktak in athauvui shudeng kheng velvel agingsak hi.\nSan Neem in zong Biak inn pan thau vui shuk na ging angaih tektek ciangin asinlung heh suak semsem aa, ala sak hun atun ciang a U Biak Sang zak ding in Biak in pan in aging theithei in asa veva thei zel hi. Tua bang hun ciang in Biak Sang in Biak inn lam en khawm sa in nui sim hihuuu in a en hi.\n(E) Biak Sang zi neih ding vai kikupna.\nKhua hun kihei in paito zel a kumthak tungzel Phabi mah hong tung kik zel ciang in Biak Sang Nu le Pa te in ” Sang no aw bang bang hi leh na Nu le na Pa te zong ki teek mahmah ta ahih teh ngaihsut khat nei leng hoih salo nahi hiam aw ” cih kidong hi. Biak Sang in bel kasang zom nuam lai ing ci philphel pong hi.\nA Nu in sang na zop nopleh zom in la Inn ah naki sem zolo nawn lo ahih teh “Nikteeng thei khat peuhpeuh hi leh hoihsa lo na hiam?Aw… Sang no” ci-in a nu in adong hi. Biak Sang in bel nikteeng thei peuhpeuh cih bel hithei kei Nu aw, Pasian thupha mah kilam et tek ahih teh’ “Pasian lam akipia niikteeng thei hi leh” acih kik leh anu in ” San Neem ho leng ai ve ci pah lian’ ahih man in Biak Sang lungsim akoih kha phah vilvel hi.\nBiak Sang Nu in “Bang ci na sa a? Sang no” acih leh Hoih sa mah ing Aman lasasa in Pasian hong phatphat henla Ken Sa va bengbeng leng sa tampi kiman tuah laiding ci zaw sop bilbel ahih man in Biak Sang te nuta kiho na hong lem mahmah hi.\n(F) Biak Sang zi neih huntungta.\nInnkuan sung vaihamsat luatna hang in Sangah kim lai Biaksang in azi neih ding hun hongtung hita hi. Hihbang thu hong om ciang in Biak Sang zong zi nei ding ka hih teh ci in Mopawi ah kisam ding thu le late tanu tapa leh athalloh teng tawh avai hawm pah uh hi.\n(G) Biak Sang zi ding San Neem dongh.\nTua leh nitak khat thallop pa leh Biak Sang Nute San Neem te inn ah zubel tungno khat pua lengleng sa in vahawh uh hi. San Neem Nu leh pa in ” Nu!..Ei… Nu!..ei abang thu hipeuh mah ahia? dihdih uh teh kilam en keisi ung ei” acihi. Vai tengmah kikumto pah uh aa, San Neem leh a U Biak Sang hong kigawm theileh aci hi ve ung thalloh pan a va cih teh Nu le Pa lamtuak bel akithukimh sa hi ve hang in San Neem na dong sin ve kici uh hi.\nLia San Neem zong lasin dingcihmah hi den ahih man kiman lahsak mahmah kawm kal ah Thalloh pa in vaneh phei in tawm vei avaki ho uh hi. San Neem zong aneu tung ah kipan U Biak Sang zusa’ vasa mat khempeuh kinek pih hi a, en bang mah mah lah thuk kik zo peuhmah lo a, Aman ( U Biak Sang ) in asamat peuh nekpih ding hong deih nak leh nial ngam kei ing e..ci ahih man mopawi bawl akiteen ding bek in hong sam ahi ta ahihi.\n(H) Biak Sang Mopawi ah Sapelh bekbek.\nBiak Sang zong sangkah kimlai zi neih ding pen maizum mahmah ahihi. Bangbang leh Nu le Pa cih na mah’ sang mai ning ci in khen tat lian ta a, Anu kiang ah ” Nu Ka mo pawi teh nasia tak in bawl ni in gamsa phelh bekbek leh Zotaang maan ganhul huan ni maw ci in anu kamciam apia hi. A nu in ..Hi ei kata… na cih bang Pasian in hong sak ta hen o ” kici ta uh hi.\nTg Biak Sang pen laihuan pi nai simsim ta leh Sang tuakphet thungip suah khia in Mopawi sa ding gamsa beng in thau pua in gamvak kipan pha mahmah ahihi. Gamsa sakhi, saza, sazuk Ngal, sathak, omna tata ah sa abeng den hi. Tampipi man in tuah pah den a, saphelh bekbek beemdim in akhol pit phet hi.\nLaihuan pi kiman lopawi hun kipat ding hun kim pawl khua mite in antawk ding kipat sipsip madiak laitak hun in Biak Sang in San Neem pui in mopawi na sia tak in abawl uh hi. Zing khuavak in tanu te Zotaang maan ngantun huankipan pah uh hi. Mo pawisa ding bang akingo nam maw? cih khuami te lung hi mawhmah mah ta uh ahihi.\n(I) Innsung Beem dim Saphelh pusuah pih.\nTua lai tak gamsa nam kim saphelh bekbek innsung pi aa Suutpi paam aom Beem sung dim akikoih gamsa nam kim tanu ten abeem tawh hong zawng suah ta uh hi. Sa phelh keu lua ahih man in tuisosa ah huan diah kik in amalh masa ansukna suumh ah tanu ten shudeng zanziahziah ta uh hi. Gim nam tui viauviau ahih man in mopawi sim pai te bang in nitum kuan in an kuang kilui taleh cici in acil uh valhvalh ta mai uh hi. Mopawi bawlna Biak Sang te inn kingal muh peuh leh gamsa pelh gim namvelvel ta a, tua kim a khua miteng acil valhlo kuamah kaom kei uhhi kici zaizai liang hi.\n(J) Mopawi an kine ziahziah ta.\nZotaang maan nganhul huan hong min ta in tanu te in nahtang teh tungah anlui hong kipan ta hi. Umkeu bekbek saphelhkeu tui hawp na ding akilkil in tanu te’n sawp in aging lialua ta hi. Keu kihawm masasa khua mi mopawi sim te in mopawi an ne ziah ziah ta uh ahihi. Gam saphelh namkim huan na tui pen cik lah cik lim lah lim kisa in umkeu in ahawp ziah ziah uh hi.\n(K) Mokeu aliat dan nasialua.\nLia San Neem leh Tg Biak Sang ( Monu le Mopa) an ane khawm sak uh a, Lia San Neem satui keu ding in umkeu agol khia mahmah umkeu phellian pi khat atawi sak hi. Tua umkeu phel pi tawh gamsa phelh tui Lia San Neem ( monu ) in ahawp ciang akhut nih in keu tawi neinai kul a, keu phel lian lua ahih man in San Neem lutung kheng to hi. Monu San Neem in satui ahawp sim in kua mah in amaitang ki muthei nawn lo ahihi cihi. Keu in amaitang teng kuhsiin liang ahihi.\nNitak mopawi an nek khitciang in mopawi lawm in Mozu kilup teng dawn in zan hak in alam ziahziah uh hi.\nHun hong paito zel in Sang hong kihong kik ta aa, Biaksang zong Pasian thupha tawh San Neem in thu angetnget sak na hanghiam Siamsin na Pawl 10 hong zo thei cih thu kiza thak ahihi. Khua mi te in Pasian thu um lasa siam Lia San Neem tawh kiteeng kei leh alai zo kei in teh ki ciliang hi. Banghiam cih leh Gamsa ben uk sa lua uh ahihi.\n(L) Siamsin na zom ding University khat pai.\nBiak Sang zong Dawlsang Siamsin ding kipan kik in University lam ah application bawlding in ava pai leh alawmte pawl khat zong na om aa, Pasal pawl khat in Biak Sang, Biak Sang “EHHEM!…EHHEM! Kakuhsuak lua” ci mawkmawk uh hi. Nungak Lia paallai pawl in bel “PAPI THAK, …PAPI THAK” ci in akhut uh betsan sese uh hi. Mimai zum khekhe laitak in “siii..dihdih uh teh” aci Biak Sang apa pi zawh teh akingai sak tam mahmah nungak hon khat zong om ahihi.\nInn lam hong ciah kik a inn atun zawh nipi kalkhat teh a pa dam lo leitung nusia dihdih ahihi. Sang zom thei nawn lo in a nu leh azi San Neem tawh apa masuan teng sep ding hong kipa hi.\n(M) Lokuan Vaiciah azitawh ton ngeilo, Gamvak den.\nBiak Sang pen theih sa mah bang in Lokhuan leh zong nitak vaiciah hun ci’n sim in gamvak(Va lah’ Vagik ngiah ngai) den a, gamsa man den ahihi. San Neem zong nau hong nei ta hih man in ateek nu akepnop tawh, lo akuan nop tawh, sing apuak nop tawh, ansuk kul lai nop tawh, Vok an ak an piak kul lai in buai mahmah ta hi. Biak Sang lah gamvak den a, kikhop hun zong thei lo lel hi. Nipi ni San Neem kikhawm pai leh Biak Sang zong a Zothau mah la in gamvak hi den hi.\n(N) Gamsa nidang bang in tamnawn lo.\nHun hong pai to zelzel gamsa te beibei a, nidang bang nawn lo in Biak Sang gam avak hang in tuah sia den ta hi. San Neem zong naugil golsemsem ta hi. Nikhat nau suak ding in aom dan hong kikhel petpet ta hi. Gim kisa simsim hi. Ahih hang in Biak Sang in gamvak san teitei ding in hong kithawihi.\nSan Neem zong ahet suak lua in “lemlam cei ..nangpa nangpa” … khawl ta heuh in gamvak kei tapeuh ci in kho hi. Biak Sang in a Zothau alak teitei leh San Neem zong anik singten to in kaito a, Zothau kisut in inn lim teng ah awng zak zak uh hi.\n(O) Thei Oo, Thei Oo\nBiak Sang inzong kaneu tung a, saben auk sa hi veng aw , Hong khak zo kei ni teh! Nang numei aw.. Pianbang peuh piang talel ven ci’n ci hi. Tua leh San Neem in zong ” Thei oo thei oo.. Tuhun Zothau neite sang Pawlpi Upa te in sa manbaih zaw” kici in awng zakzak hi. Biak Sang in zong dawng kik leuleu a, “na pawlpi Upa te kuang sunga abaih sa a omteng aman hi ve aw lawmlawm ve teh’ .hongkhah in… hong khah in! ka Zo Thau hong pia mengmeng in kicihcih laitak San Neem nausuak a, tapa hoih mahmah khat anei uh hi.\nNau hong suak taktak ciang in a nupa un akitot lala na teng om nawn lo a, nau mel hoih mahmah amuh uh ciang in lungdam in Pasian tung ah lungdam ko in Zomi inn kuannuam te suak in gamtuamtuam ah atu ata tedong in atungsak tauh hi.\nPrevious: Leitung Kipei Zel Ding Ah ~ Hau Za Cin\nNext: Politics Alert: attn- ZomiZomiZomi ~ Pu Zokhai


url: =Aim for the Top! GUNBUSTER!!! - Justus R. Stone


url: =Ei Zomite Khantoh hun mahmah ta. Gelh - Rev. Dr. Go Za Kham - Laibu Saal\nHome > Thuluui/Articles > Ei Zomite Khantoh hun mahmah ta. Gelh - Rev. Dr. Go Za Kham\nEi Zomite Khantoh hun mahmah ta. Gelh - Rev. Dr. Go Za Kham\nGamngaikhuate in Kum2000 cinna Magazine khat bawl nuam ahih manin " Zomite ' khantoh nading thu khat hong gelh in" ci-in vaihawm upate in hong ngen uhi.Hih khantoh na ding thu pen a genhak mahmah thu khat hi a, ahi zongin kei muhna thu khat gelh dingin lawptakin ka saang hi.\nGamngai pen Tedim Gamsung khuate lakah a upa pen pawl khua khat hidingin uphuai hi.Taanglai thu thei mahmah khat a kigen Mualpi Khua-a teeng Pu Thang Tuan in " Ciimnuai panin Phaileng Khua kisat-a, tua panin Gamngai Khua kisat hi," ci-a a genna ka za ngei hi.Tua bang hileh Gamngai Khua kisat zawh kum tamsim phakhin ta ding ahih manin tu-a sanga i khantoh zawk nading bangbang i mu theilai hiam?\nEi Khamtungmite pen a khangto nai hetlo minam khat i hi lailai hi. Taanglai a i pu i pa te lokhawh singpuak daan mah bangin tudong lo kikho lai ahih manin hauh lam manawh loin zawn lam i manawh zaw hi. Tua pen thu khat ah i et ciangin khangluite zahin tuu-ma heima kek zolo, amau bangin hanciam lo, thanuam zolo i hih manin i khawhsa i kham zo nawn kei hi. Nidang lai-in a maute in taangza la in, sialkop go-in, zu nungin, tongin, gal ai-in, sa ai-in sial leh lawi tampi go-in bangsak bangkhang salu dim sak zo uhi. Nupa kop khatin sialkop go zo in, taangza ai zo uhi.\nGala taangpha e, kua ii taang hiam aw,\nKawltu tawi zo le'ng eima taang hi e,\nGala sial ta e, kua ii sial hiam aw,\nLai mi hen zo le'ng eima sial hi e,ci-in la phuak ngam uhi.\nA tupna uh penn sihkhit cianga ding le nuntak lai-a gual tungtuan nading ahih manin hanciam mahmah uh-a piang zo pah hi. Zingsang tho baih mahmah in vaikuan uh a, " Zumei tuan un" ci-in ki hanthawn uhi. Tua pen khuavak nailo in lokuan uh a, zusa vasate na ngawn zingtho nailo uh ahih manin tuan gawp kha uh, cihna ahi hi. Tu hun-a i lokuan daante en le hang, vaihamsan khit cianga lo ki kuan a, nikaai peuh leh ki ciahnuam mawk ahih manin bangna semman dinga, an bangci kham theih peuh mah ding i hi hiam? Taangza lei i cihte a neupen in acre 10, bang pha dinga, tu ciangin taangza lei khat inn 4, 5 in kho mawk i hih teh an i khamloh ding mah hi, cih theinapi hangin ki hanciam tuanlo hi. I Pu i Pate in nakpitak in na sem uh ahih manin an kham mahmah pah uh a, nisim in zu lup zoin zu le sa nezo mahmah uhi.\nA nuam belin bang a nuam bel hiam,\nZua lam len Sialki le khuang nuam e,\nZan lam len sialki leh khuan nuam e,\nZin lailen kal tang bang dam nuam e,ci-in la phuak uhi.\nTua banga gal-aih, sa-aih, taang-aih, khuai-aih i cihte pen i sih khit ciangin i kha in sila tengta muang ding, ankhing kham ding cihna a thubul pen khat ahih hangin nuntak sung mahmah in midangte tawh ki lamdanna om hi. Sa man, gal man, a tong a hang, zunung leh sialkop gote bekin a nektheih zu le sate bangmah ahih zolo te'n galet hihiai bek uhi. Tua banga minthanna a ngahte bekin zi hoih ta hoih ngahzo bekuh ahih manin hih kidemnate pasal kisa khat in hanciam pipen in nei hi.\nKa von tem bang na deih le aw,\nZangta va mat sak ve aw,\nZangta na mat zawh ciang in e,\nNa deih bel pai-au kuah aw,\nKawltei bung leh na deih le aw,\nNgalpa lian sial bang sun aw,\nKhaimu vengta na deih le aw,\nDo lai albang va that aw,ci-in la tawh thu gen uhi.\nHih i thu gente pen thupi mahmah hi. Tu dongin thupi lai hi i cihna hi loin, i pu i pate hanciam bangin hanciam le'ng gualzawhna khat peuh ngah teitei ding cih i ki hanthot nopna ahi hi.\nTU HUN CIANGA I NGAIHSUT DING\nA tomin gen le'ng i pu i pate hun leh ngeina te beita hi. Amau thupi sakte zong a kimanna om nawnlo hi. Tuate Pasian biakna le leitung pilna in beisak ta hi. Tua bang hi napi mihingte ki thadah semsemin ki zawntat semsem mawk hi. Hih thadahna le zawntatna i zawh mateng ki khangto hathat lo zaw dingin i ngaihsun thei hi.\nPaunak laibu sung ah;\n"Ihmumu ke'n la, om mawkmawk ke'n,\nsabengpa kiang panin asuahtak nadingin sakhi a tai'bangin; thangawk vasa a kitomtom bangin na suahtak na dingin hanciam in. Thadahpa aw, miksite kiangah pai inla, amau nuntakzia va en in. A maute in a uk ding leh a maikaih ding kuamah nei lo napi-in khuakhal sungin a nek ding uh, tuk hun sungin kai khawm khol uh hi. Thadahpa aw, bangtan vei lumlum dinga, cikciangin thokhia ding na hiam? Tawmkhat sung mengme lai ning, tawmkhat sung ihmu lai ning na cih kikalin, zawnna leh cihmawhna in, migilo gutate bangin a hong susia dinghi. Miginalo, a gilopa, zuau thu genin vak kawikawi a, nang hong khemnop manin, a mitheek hong pia in, a khe tawh hong khoih in, a khut tawh a hong khoih hi." Paunak 6:4-13\nHih lai siangtho hong thuhilhna tawh i gennop dang a omlaite khin ziau ni.\nTHU MUH ZAWH LOHNA\nThuhoih muh zawhloh nain supna tampi hong pia hi. Ka Pu ka Pa Khua satsa, ka lamkiatna nusia kei ning ci-a phattuamna a hong pia lopi i khua mah a, i belh tentan pen supna lian mahmah ahi hi. A thudang gen nai kei ni. Tui sik mahmah nangawn a kikham lohna ah belh tentan i hih manin siangtho zolo, i ci damlo ahih manin kisisi-a, mihing mahmah kipung zolo hi. A hing laisunte khakhamvei-in a ha peuh tok hemhamin, khangnopi teek suahin a meel ngaihbang hetlo hi.\nTua ahih ciangin inn 400/500 apha khuate bang inn 100/200 bangin gamthak zongin khua khat sat le uh amau nuntakna lah nop pah dingin a nusiat uh khuate in zong tuisik singkang khamtuam pah ding uh hi. Bang dinga tuciang dong meidawi lailai i hi hiam? Midangte khapi tung le aksipi tung nangawn ah pai ngam uh hi.\nMiHing A KiKhai Tuam Ding OM\nMi khempeuh kikim theilo hi. Sangkah khempeuh in pilna saang simkim zolo hi. Galkap tum khempeuh bu suak theilo hi. Laithei khempeuh uLian suak kimlo hi. Sum bawl khempeuh haukhin lo hi. Tua ahih manin nang siamna le kivakna theihtel kul kha ding hi. A kikhaituam zo dinga aki muangmawh khat in leiba lian mahmah in pilna saang sin henla, a theihna a siamna bangin na hong sem pah leh hoih ding hi. Tua bang mite el'bawlbawl, ko'bawlbawl se lo in, amau hong lamlahna bang mang pahpah thei le'ng kikhangto thei baih pen dingin ka um hi. E'n lah bangmahpi thei sam hetlo hi napi a theizaw khat el'bawl tha pai a, makai cing thei ding khat suksiat zawh ding bekbek lungsim i neih lai teng ki khangto zo mahmah lo ding hi. Mihing a ki khaituam ding khat Pasian piak hi a, Simmi hi taleh, Zomi, Thahdo, Thahthang,khat vei lai-a mi simmawh daipamta khat hi tase leh mipil, mitei, mikhai tuam khat a hong hih nakleh pahtawi ding ahi hi. Laisinna pen a saangpi a tungzo dinga pilna le neihsa in acitzawh khol kei leh i zat khop ding i theih ciangin khawl khiana kivak zawh na'ng na sep khat sep pah ding hoihzaw ding hi. Nuntakna pen laibek ah om loin i khut sungah om zaw hi. Lungsim le khut le khe a zang theite ki vakzo hamtang hi.\nIsreal gama lokhawhzia a vasin officer khat thu ka va dotdot leh, " Isreal gamah lokho liana ki ngaihsun khat in acre 2 ciang kho zo uh hi. Isreal gamah mizawng om loin hau kim tek mai uh hi. Mi khatin ni khatin nai 12 atawm penin na sem uh hi. A tampen pi 100 patle bang bek sungah khaici ciing uh hi. Ni salua mahmah ahih manin puanpa kisilh thei lova, puansah neunau tawh na ki sem hi. Plastic sah mahmahte zangin innlam uha, tua sungah khaici mehthuk, manta, ankam namkim leh lenggah cing uh hi. Agah hoih thei mahmah a, a zawl petpat, a gek geihgaih cih bang omlo ahih manin gamdangte in leiuh ahih manin hau thei mahmah uh hi. Ei'gam ah bel a mau zuun zawh bangin gamdang a zuak khiat zawhzah dong dingin piangzo lo ding hi. Ahi zongin ei'gama i zuak ding le i nek ding piangsak zo leeng hauhna piang thei veve ding hi", hong ci hi. Hih thu pen maansa mahmah ing. I Kawlgam pen bangzahta in sa i cih hangin Isreal gam tawh kinak khaih mahmah lai hi. Nasem thei khempeuh vakthap loin nasem ciat le'ng noptak in ki nungtazo ding hi. Zawn sangin hauh mah nop zaw a, anlim nek mah nop zaw hi. Nikten puansilh hoih mah silh zoin, innnuam mah nei zo le'ng i lungkim mahmah dinghi. Hih banga a pian theih na ding i khut sungah om hi, cileng kikhial lo ding hi.\nA MUN ZUI-A KHUA MUHDING KISAM\nI Gam i lei ah bangzah ta-a i hanciam hangin mi khempeuh nopsa khin zolo ding hi. Tua ahih ciangin tawldam theih zawdeuhna mun, luzang vanpuak lohna mun, mawtaw tun'na, gunkuang tenbaw tun'na gunpi gei, vanleng meileng tun'na munte i belhtheih mateng i tawldam ngeilo dinghi. Lokhawh singpuakna ah, mihing khat tha sanga azah 100 bang a hatzaw set tha ( Machinery Implementation ) loin kihau zolo hi. I zawn hangin tumh peuh leng hih sette aki neihzawh nang thu om hi. Kum tampipi khit cianga a kine thei pan singgah kungte i hah suan mahmah hangin i suan kum leh a gah i ngah mateng kum tampi sung ki puksih lawh dektak hi. Tua sangin kha 3, kha 6 sunga sum suak thei, kum khat a 2 vei bang akila thei khaicite ciing leng kinopsa baih penpen ding hi. Khangluite in, " Sakhi thatlo ngaltang tum" a cih banga i hih zawhloh pi ding i hanciam kankan hangin a mual suah zo ding mi baihlo hi.\nTu ciangin ei mite zong i muhna hong khangto mahmah a, sum zong dingin gam tuamtuamah kileng khia tek hi. Passport bawlna ding cih mah, Agent te piak ding cihmah dangka a tulza tampipi leitawi ngam in kihanciam thei mahmah hi. Hih pen hanciamna hoih mahmah khat hi a, lungdam huai mahmah hi. Ahi zongin gam dang-a na a vasepte uh a tunga i gente vive mah na hi lel mawka, ei zong ei gam mahah sem pah leng a piang thei hilo ahi hiam? Pawlkhatte a tuahphat mahmah hangin, pawlkhat in khemna tuak in, nasep ngah zolo, kimat kihen peuh tuak in, hum zut sa-in silo beka a hong ciah kik tampi tak mah om leng ki lawm hi.\nTua hi a, khut tawh lokhawh hun hi nawnlo settha tawh, luzanga vanpuak hun hinawn loin mawtaw tha tawh, i khawhsa luzanga va pua a va zuak kaawikaawi hun hi nawn loin, i inn zangah hong ki lei hun hi ta hi. Hih bang teng i septheih na ding pilna pen, ganan tuat theih na dingin, agawm, adawh khiat leh akhansakna thei leng ki cingta hi. Luplup, vakvak hun hilo, sep pah hun hita hi, cih i mite a ding ka deihsakna lianlua ahih manin ka ngaihsut theih tawpna tawh kong hanthawn hi. I Khawhsa khamzo phot leng, tua banah khantohna a tuamtuamin hong zui thei pan bek ding hi.\nSource ; Gamngai 2000 jubilee magazine.\nItem Reviewed: Ei Zomite Khantoh hun mahmah ta. Gelh - Rev. Dr. Go Za Kham Description: Rating: 5 Reviewed By: Cinpu Zomi


url: =Tie Me Up Chapter 28 English – Manhwax\nTie Me Up Chapter 28 English\nRead the latest manga Tie Me Up Chapter 28 English at Manhwax . Manga Tie Me Up is always updated at Manhwax . Dont forget to read the other manga updates. A list of manga collections Manhwax is in the Manga List menu.\ntags: read manga Tie Me Up Chapter 28 English, comic Tie Me Up Chapter 28 English, read Tie Me Up Chapter 28 English online, Tie Me Up Chapter 28 English chapter, Tie Me Up Chapter 28 English chapter, Tie Me Up Chapter 28 English high quality, Tie Me Up Chapter 28 English manga scan, January 24, 2021 , manhwax


url: =Philippines gamsung ah kumthak muakna in losan kinaklotlua in mi 191 in liamlawh :: ZOMI DAILY\nposted on 1 January 2018 at 3:21 pm Lomkholna: News, Philippines, Sawltak, World\nPhilippines gamsung ah kumthak muakna in kep leh losan “Fireworks, Firecrakers” cihte ki limzatlua ahih manin, mi 191 takin liamlawh uh cih AFP pan kiza hi. Philippines President Rodrigo Duterte in Firecracker zatpen khiamding ci’n thu apiaksa himahleh New Year muakna in aginngaih theithei kilawn ziahziah veve hi.\nAbeisa kumte ahzong kumsim in hihbangdan pawithupi aom ciangin Firecracker kilimzat mahmah a, asi leh aliam zong tampipi omtheizel hi.\nTuabang in akisamlopi in Firecracker akizatpen phattuamna omhetlo ahih manin, abeisa June khasung in President Rodrigo Duterte in Community Fireworks Display te zatlohding, khuasung vengsung gamlumsak loding ci’n khamcipna letmat athuh ahihi.\nPhilippines gamsung pen atamzawtham Christian vive ahi uhhi. Ahi zongin Chinese te ngeina pawlkhat leh tangtawn in akizang ngeina pawlkhat ki gawmkhawm in, kumthak ciangin Firecracker agin ngaih theithei in lawnziahziah uhhi. Tuapen abeisa ahoihlo, dawigilo te taikhiahen cihbangdan in ngaihsutna tawh alawn uh ahihi.\nPhilippines Health Secretary Francisco Duque in agenna ah 2018 kumthak New Year muakna in Firecrackers akilotna hangin mi 191 takin liamlawh uh cihi. Tuazah aliampen abeisa kum 5 sungtawh tehkak ciangin mi tawm aliamzaw cisawnsawn hi. Abeisa kumte sangin aliampen 77% bangin kiamzaw cihi. Ahi zongin hihbangdan Firecracker hangin sihna leh liamna te aomvetloh nadingin Health Department in Firecracker zatding khamcipsawm hi ci’n genbeh hi.\nChinese te’nzong Chinese New Year ciangin losan, Firecracker leh Firework tuamtuam puakdamdam in lonziahziah uhhi. Hindu te’nzong Deepavali hunciangin losan naklohthei mahmah uhhi.\nAhi zongin Singapore gamsung leuleu ah losan Firecracker, Firework cihte pen khuasungah mawklotsak hetlo uhhi. Singapore gamsung ah Firework, Firecracker cihte pen National Day, New Year, Chinese New Year leh Christmas cihte ahzong aki ciangtanna munbek ah sawlna ngah thunei te bekin lawnthei uhhi.\nMalaysia gamsung leuleu ah Firecracker pen utbangbang vengsung ah kilawn ziahziah hi. Chinese New Year ciangin Sen te’n lawnziahziah, Deepavali cianglah Hindu te’n lawnziahziahzel, Malaysia National Day cianglah gambuk in lawn, Tamil te’n atuam, Christmas leh New Year cihte atuam, amau thangah hunhun in agin ngaihtheithei kidem in lawndamdam uhhi.\nMore: Singapore ah pasal khatin losan “Firecracker” lawn ahih manin kiman\nKawlgam sungahzong nung meivakpawi sungin losan kinaklot mahmah cih kiza kawikawi hi. Hih losan Firecracker tepen adiakdiak in naupangngek leh piteek puteek te’n thuaklah, agin ngaihlua, agimzong katgim himawk ahih manin, ki thuaklah mahmah hi.\nZogam ahzong nidanglai in losan akilot ciangin ak pulnuam kici a, khuasung ah losan lotpen kizadah mahmah hi. Phattuamna omlua hetlo himahleh pawlkhat in sum tampipi bei in, losan “Firecracker” lawhpuak ziahziah veve uhhi. Sawltak #zomidaily\nPrevious: Aki mangngilh khakding (Lest we forget): Bethel AG, Tedim ~ Pau Za Mung\nNext: Costa Rica ah vanlengkia, mi 12 si in, US gammi 10 kihel


url: =Guitarist Kimpu7 phamna tungtanga leitungbup Zomite’ tunga lungdam kohna :: ZOMI DAILY\nposted on 7 August 2021 at 9:03 pm Lomkholna: Dahpihna, News, Zomi\nAnlangh khawmi, Pu Pastor Do Za Thang Naulak leh Pi Pau Za Cing Naulakte’ tapa, kanau-uh Tg.THANG KAP KIM NAULAK @Kimpu7, kum 32 (04-09-1989—27-07-2021) in hong mualliam san mana leitung bup Zomite’n nahong dahpihna-uh, nahong thuakpihna uh, hehnepna kammal manpha tampite tawh nahong thapiaknate-uh, Zola-oih leh lakammal hoih pipite tawh amah paammaih nasaknate-uh nahong phokhiat saknate-uh, sumtang tawh vai ahong dinpihte’ tung leh anat ciila kipan kitaangsapna kheempeuh luangkhama vaite nahong din saknate-u’ tungah khitui luang kawm kawm mah a kakammal mawl tak uh tawh kong lungdam kohnate-uh nahong saan sakna dingun iitna leh zahtaakna lianpi tawh kahong thuum uh hi.\nNote’ khempeuh in nahong khamuan sak manun Nu’ aang-Pa’- aang atang kha bangin aangtang kakisa phamah-mah uh hi.\n1, Amah Kimpu hong bei’ pheta kipan tatsat lo-a suun thapaai-zaan-khawvaaka Zoom hong tutpih a ahong makaih ZOOMPU Pu Suan Tuang @Suantuang Siamnu leh Naa Liante-in hun kipat pan atawp dong hong tutpih gige, ahong thuakpih phamah-mah siatvat ngah khalote’ ahi-uh hi.\n2, Zoom sungah hong luut tan-tana amah naphawknate-uh leh pammaih nasaknate-uh, nahong thuakpihna kammalte-uh, thapiakna kammal manpha tampitak tawh haanthotna nahong piakte-uh, Kimpu’ tung pana pilna tampitak i laak theihna ding lampite hong lamlakteng kheempeuhte leh hunsiangtho hong makaih a ahong khamuanteng khempeuhte’ tungah.\n3, Facebook pana group tuam-tuam tampi-takah hong hopsawn saka tua munte pana Zolaimal tawh gelh tangh-tangh a nahong dahpihnate-uh, nahong thuak pihnate-uh leh hong hehneema nahong khamuanna kammal manpha tampite-uh tawh tha ahong pia khempeuhte’ tungah.\n4, Kimpu’ cinat akipat tuunga kipan hong dam kik theihna dinga suun-lehzaan tatsat lo-a, khitui-naptui tawh thungeena Pasian’ kianga hong thuumpih hong taupih leh hong kuth pih khempeuhte’ tungah.\n5, Nahun manphatakte-uh leh nnsep-silbawlna mabaan tampite nusia-a, Zoom tutpihna ding vaipite ahong vaihawm khia,\nZomi Music Ministry (ZMM). G FORCE. Zomi Music Uplift Society (ZOMUS). USA Atlanta Zomi SDA Church. Leitungbup Anlangh Innkuan, Hihteng leh hih sunga akihel kheempeuhte’ tungah.\n6, Oxygen aneih bang bang uh deihsak taka hong pemasa-a, inntualphuala ahong puak ngiat Ever Bright Zomi khangnote.\n7, Kimpu’ luanghawm haan atan theihna dinga amun hong vaihawm sak Ko Kyaw Soe Hlaing ahong vui sak Along SDA Yangon pawlpi Elder Kyaw San Win leh akithuah pihteng’ tungah.\n8, Kimpu’ cinat sungtenga hong khoi sak leh hong vaan sak, kabehpih uh lasiam, U Khuppu (Doron) Dr.TL Zamnu, leh Sir Saangpi.\n9, Pawlpi mi sung pana Kimpute aneu’ tung ua kipana apianpih naute banga a-en leh avaan tangh-tangh, Nurse leh oxygente ngah theihna ding ahaksaat mah mah laitaka ahong vaihawm sak Sayamah Ciin Lam Maan @Mamaan’ tungah.\n10, Kimpu’ kianga guitar sina om Mr.Gabriel @ gaga.Kimpu ahong nat tak ciangin lauhuaina tampi om mah tase leh nuse mawk lo-in akhoi, hong bei khit cianga zongh hong ciahsan tuan lo-a, aPu Kimpu-in haan atan dong a-ompih gige, Gabriel tungah zongh ka-iitna-uh kazahtaakna-uh leh ama tunga kalungdamna-uh puang khelo-in ka-om thei kei-uh hi.\n11, Oxygen leh akitaangsam vai khempeuh asuun-azaan, azu-ahaam thuaka alauhuai phamah-mah tualgaal palik-tualkapte leh gualgeen-minthang alipkhap huai phamah-mah Covid huihse laka luangkhama vaiteng khempeuh kote’ taanga ahong din sak, Anlangh Innkuan Yangon (AIY) in Oxygen 40Lte bungnih, (bungkhat= teng 6 man, teng 12 in vai hong dinpih uh a vaidangteng khempeuh zongh hih AIY in hong hawm sakin hong sep sak khin uh hi.\nAIY member teng.\nDr. Thang Pian Thawn @ Dr.Thawnpute-innkuan (Kimpu7 i alawm).\nInnteek baangkua, vaihawmpi leh akisapna kheempeuh a luangkhama sep khiat leh makaih athuah khepi.\nKimpu’ luanghawm inn dawl 5 na pana motor tunga akoih, akivui theihna dinga akisam kumpi phalna zumh lai, sihna lai (Death Cert) te mah mah in alaak baanah apaw ding motorte leh ahuh ding mite ciala haan avatan khit dong kaluang uh a-hong phaam leh ahong pom, a-aang hong tang saka ahong vui ngiat kazahtaak mah mah uh leh ka-iit mah mah uh, Dr. Thawnpu ahi hi.\nDr.Thang Khawm Cinh. @ Dr.Thang Khawmte-innkuan (Pute).\nKitaangsapnate leh vai khempeuh avaihawm pih kaPu-uh ahi hi.. Natna leh sihna katuah khak hun sung uh leh ama vaihawmna hun hong kituah khak, Pute’ aang katan khakna-uh hi-a, aangtang zongh kakisa mah mah uh hi.\nSir Khup Khen Thang @Sir Thangneu (Pute). Ama innsung leh mabaan vai kitaangsam tampite seem man lo-a kitaangsapnate avaan pih leh ma apang kaPu-uh ahi hi. KaPu Thangneu-in Zo-aakpi nih tawh zongh hong veh lai lai hi. Pu Capt. Pau Suut Mung @Bo Mungtawngte-innkuan (Sanggamte).\nKitaangsap oxygen 40L te bungkhat teng 6 aman bungnih ( Teng 12) tawh vai hong ding leh vai dangte zongh ahong hawm pih kasanggamte-innkuan ahi-uh hi.\nNu Teen Lam Maan/ Manno @San San leh a-innkuan pihteng (Nunote).\nKitaangsap vante akisap hun-huna a-Taxi uh tawh ahong puak leh ahong nawn sak den kaNuno-uh ahi hi.\nTg.Nang Za Tung @TuTung (Alawm) leh Tg.Thang Kim Tel Telpi (Alawm). Kitaangsapnate alauhuai likpu tualkapte leh Covid huih sete’ laka apuak luut sak leh anawn khiat sak Salpha Galhaang Ngalliamte ahi-uh hi.\nOxygen bung 40L khat mi 4 in inndawl 5 na dong hong puak toh sak leh hong nawn suk sak amautegeel, PuThangneu leh lawm Sawm Liante ahi-uh hi.\nNiing Nuam Lun @Lunneu (U Tuangpi zi ding).\nLunneu pen amah guaka cikmah a cina akhoi khangei nai lopipi hih banga ko a-innkuanpihte-u taanga innsung vaite leh Kimpu akhoina hangin ka-iitna-uh leh kazahtaakna-uh lian phamah-mah hi.\nAmah hih natna sia avei Kimpu akhoi dinga aphal ngam apianna aNu, Pi Niang Lian Dim leh aPa, Pu Gin Khan Sing, amaute nupa’ tungah zongh kalungdamna-uh kakammawl takpi bek mah uh tawh hitaleh kako-uh a, ka-iitna-uh leh kazahtaaknate-uh lian phamah-mah hi.\n12, Leitung mun tuam-tuam leh gam tuam-tuama om ka-Zomi pihte-in kanau Kimpu7 nahong theihpih theihna ding ua a-omna innlum pana ahong kaaikhe masa, amaute’ sumtang tawh Malaysia gamah 2017 Seente kumthak huna guitar tum dinga ahong sap sak masa kaPu-uh, Dal Za Mung @Aye Mung Naulak leh New Zealand a-om kasanggam uh, Thang Hau Sut @Hau Sut Gualnamte’ tungah.\nSIANVON ZOTAWI album bawlna-ah amah leh atumtheih gingte ahong zat sak masa SDA Anlangh khawmi, Dal Thawn Lian @ Twin Tawngpite unau’, amaute’ tungah ka-iitna-uh, kazahtaakna-uh leh kalungdamnate-uh zongh ako khawm pah kahi-uh hi.\n13, Mangngilh khak leh min gelh khak loh zongh om ngeel-ngeel lai ding ahihna–ah akihel khalote kakicin lahnate-uh nong theih siam ding uh leh ahuamkim thei peen dinga “Zomite’ tunga Lungdam kohna” cih kammalin hong huam khave-ve ahi, cih nahong pom sakna dingun kahong thuum pha-pha uh hi.\n14, No1 na-a kipan atawpna dong noteng khempeuh tungah khitui luang kawm kawm mah a kong lungdam kohnate-uh nahong saan sakna dingun kahong thuum pha-pha-uh hi.\nI Topa Pasianin noteng khempeuhte’ tungah Cidam-ludamna, daupai mazanna, lungnop-khamuanna leh gualzawhna thuphate hong pekim ciat ta heen!.\n15, Zomite atawntunga aki-iit leh akihuai seem seem minam asuak thei dingin mimal kim Pa Pasianin hong ompih den ta heen! Kalungdam hi. Kimpu’ U, N.Kap Lun Mung Zomi. Nimit 30-07-2021.\nPrevious: Khazih saptuam leh Zomite’ mailam ~ Pau Do Lian\nNext: UNHCR Health Unit te tawh Online Meeting kinei


url: =Tedim Pau hong piankhiatna ~ Dr. James Dongno :: ZOMI DAILY\nTedim Pau hong piankhiatna ~ Dr. James Dongno\nposted on 6 October 2015 at 9:25 pm UTC+9:30 Lomkholna: Article, History, JamesDongno\nKampau in ong kinai sak in, ong gawm khawm aa, minam khat ong suak sak hi. Pau om masa lo-in minam om thei lo hi. Minam kician khat i hih nadingin, pau, athupipen khat ahi hi. Tua ahih ciangin, i taang pau, i Tedim pau bangci bangin ong piang khia cih i theih ding thupi hi. Mi pawlkhatte-in “Tedim pau pen, “Tedim ah i teen khop ciangin pau nam tuamtuam kigawmna pan ong piang khia hi “ ci-in agen, lai aa a-at uh i za, i sim kha zeelzeel hi.\nHih pen athupi mahmah Tedim mi nampi khat ii taang-pau, i common dialect, i Tedim pau, ong pian khiatna taangthu laai-gil hi aa, zaangkhai laak lo-in, limtak ngaihsunin i etcian phat ding thupi hi. Tangthu leh leitung ah apiang ngei thute siksanin, logical, theithei dingin i enpha ding hi. Pau tuamtuam azang minam tuamtuamte ateen khopna panin taang pau, lingua franca, khat ong pian khiat theihna dingin anuai aa thu nihte lak ah khat zawzaw hang ahi hi.\nI. Pau tuamtuam kigawmna panin pau thak nam khat, taang-pau (common dialect) in ong piang khia (evolved) thei hi. Hih pen haksa mahmah ban ah sauveipi, kum a-tulin akiteen khop, khit ciangin damdamin piang thei bek hi. Piang mengmeng nawn lo hi\n” Tedim ah i ten khop ciangin pau tuamtuam kigawmna panin Tedim pau ong piang khia hi” i cih ciangin, “pau-kee tuamtuam, (Teizang, Saizang, Sihzang, Zo, Thado, Gang pau, ctp., (cihtepawl) kigawmna pan, a-om ngei nai lo, kam-pau thak (Tedim pau), ong piang khia tawm, ‘evolved,’ hi “ cih nopna ahi hi. Ahi thei ding mah hiam?, a hi ding sa kha aa akizuun mawk hiam? limtak i enpha ding hi.\nHih mite kum tampi sung ong teen khop zau uh ciangin 5th Century panin 11th Century dong, (kum 600) khit ciangin Old English ong piang khia zo liailiai pan hi. Tua khit, Middle English pen 11th pan 15th Century (kum 400 ) khit ciangin ong piang pan aa, tua zawh ciangin 15th pan 17th Century dong (kum 200) khit ciangin Early Modern English ong piang zo pan ahi hi. Tuni aa kizangh Modern English pen 17th Century pan tu ciang, (kum 300) val bang hun saupi la lai hi. Avekin, tua pau nam tuamtuamte kigawmna pan (kum 1500) val khit ciangin, tuni aa kizangh English pau piicingtakin, ong suak khia, evolved, zo pan ahi hi. (History of the English language, Wikipedia Encyclopedia; Cecigani Fousto 1981, Mallory, JP 2005 and Simek, Rudolf 2007 te ki-etkak )\nHi bang aa ong pian khiat theih na dingin ateen khop hun lai-un, sumzuak-sumlei, trades, lehRoman galkap sung ah nasepna cihbangin kihel-kigawm khopna hoih mahmah nei uh hi. Lai zong nei khin uh hi. Pau kigawm theih nadingin, trades, sumzuak-sumleina athupipen khat ahi hi. Tua bang hi napi, Angles, Saxon, Jutes, Frisii, Franks leh Latin mite pau kigawmin pau thak nam khat ahi, English, piicingtak aa, ong pian khiat nading kum 1500 val kisam mawk hi.\nTua ahih leh, Tedim ah Zomite i pau tuamtuam kigawmin pau picingtaak khat ahi, ‘Tedim pau’ ong pian khiat nading zah dongin bang tanvei Tedim ah i teeng khawm ngei hiam?, i ‘suulzuih’ ding hi. Ciimnuai aa kipan tu ciang, hun thumin i khen ding hi. 1. Tedim kisat maa, (Pre-Tedim); 2. Tu- maa aa Tedim, ahk.(ahih keh),Tedim Masa (Former Tedim), 3. Tulaitak aa Tedim (Today Tedim) ci-in khenin i en ding hi.\nHih hun pen, Ciimnuai i teen lai 1569 kiim [ Dr E H East-Burma Manuscript, page 123. (1400 kiim a-ummawh zong om hi )] pan Tedim Masa akisat 1650 kiim ( pawl khatte’n, 1550 kiim ) sung teng ahi hi. Ciimnuai ah khang giat akiteen khit ciangin mun tuamtuam ah ki lal khia hi. Tu aa Tedim khua mun pawlteng ah nidang pekin, Thahdote, Vaipheite, Guite, Ganghte, Thawmte, Kawmte, mun tuam ciat ah hun tuamtuam sungin nateeng ngei uh hi. Tual gal om hun lai ahih ciangin, khat leh khat kikihta-in teeng khawm lo uh hi. Khuangzang, Sekzang, Phuaizang leh adang mun tuam-tuam ah na teng uh hi. Tedim kisat maa, Pre-Tedim hunin teeng khawm lo ahih ciangin, pau ki gawm lo hamtang ding hi\n(1) Earlier Former-Tedim : Tedim-Masa ii atuunglam,1650-1840 :\nHih pen,Tedim kisat pan kipan, Pu Kam Hau, Pu Mang Gin leh Pu Khoi Lamte ( atomin, MKK ) makai-in ong uk maa hun teng ahi hi. Tedim kisat maa hunte mah bangin, gal leh sa tam lai ahih manin kiteeng suak zo lo-in kinusia kik zeelzeel hi. Tua ahih manin, “Tedim ah tap kuavei kiluak hi” ci-in khangluite-in na gen uh hi. Teeng suak zo lo-in giatvei na lal uh ahih ciangin, Tedim-Masa ii atuunglam, Early Former-Tedim hun sungin zong i pau-te kigawm lo ding hi.\n(2) Later Former-Tedim : Tedim-Masa ii anunung lam, (MKK) te-in ong uk hun, 1840-1889 :\nHoihtak leh nuamtakin khuapi lian khat asuah dong Tedim ah amasapen akiteen khop hun ahi hi. 1800 ma pawl aa kipan Guite Pu Mang Sum (atupa Pu Mang Gin tawh) in a uk ciangin gal launa tawm semsem ahih manin kilawi nawn lo-in khang to semsem hi. 1840 kum aa kipan Pu Kam Hau, Pu Mang Gin leh Pu Khoi Lam (MKK)te-in, ong makaih uh ciangin Dimtui vang khua, inn 300 val aphak dong lungmuangtakin Tedim ah kiteng khawm hi. Hih pen minam-kee tuamtuamte Tedim ah kihelzau-in ngaihmuang-takin i ten khop amasapenpen hun ahi hi. Ih pau kigawm ding hi leh hih hun sung bek hi thei kha ding hi. Ahih hangin kum 50 bek sawt hi. 1889 kum ciangin gamkeek Mangkang kumpi-in Tedim haal ( Dr Desmond’s Kelly’s Burma Campaign, page 29 ) ahih manin kinusia-in, ‘Dimtui vang khau-inn 300 val, Tedim – Masa (Former-Tiddim) ong bei leuleu hi. Tedim khua anunungpen akilawihna ahi hi.\nHih hun tomno, kum 50 sung bekin i pau tuamtuamte kigawmin Tedim pau khat ong piang tawm, evolved, thei vat lo ding hi. Banghang hiam cih leh ei sangin, atamzaw, sumzuak- sumleina leh lai anei khin, aki helzauzaw, Europe gam mite nangawn kum tul nih dektak ateen khopna sung uah, Mangpau-aluui, Old English, ciang bek ong pian nading nangawn kum 600 val kisam hi. Tua nangawn, apiicing Mangpau, English, hi nai lo lai hi.\n3. Tu-aa Tedim hun : ( Today-Tedim ), 1910 pan tuni dong : A nihveina nuamtak i teen khopna :\nGam-keek Mangkang kumpi-in Tedim ong haal ciangin Tedim masa ong bei-in kum sawm nih sung Tedim ah Zomi ateeng om lo-in kinusia hi. 1891 kumin Tedim ong la (KBC), aa, ong tonpih uh anasem Gorkhate, Kala sumbuk bawlte leh Sen inn lam thei khutsiamte bek na teeng uh hi.Tua hunin Tedim ah Golkha pau leh Urdu pau bek kizang hi. Tu laitak aa i Tedim khuapi ( Today-Tedim ) ah, 1910 kiim aa kipanin Zomite tawmtawmin kiteeng kik panpan hi. Tua Zo mite, Losau minam-kee, Pu Neng Thawng, Teizang minam-kee Pu Pau Za Kam, Saizang minam-kee Pu Gin Thual, Pu Thang Langte, leh Khuano minam-kee, Pu Thawng Cin ( tawmvei khit ciangin, ciah kik ) te Tedim ah nateeng masa uh hi.\nPu Neng Thawng, Gawngmual khua pan hi aa, Lamzang-Losau pau ( Lai i neih ciangin Kamhau pau kici ) na zang hi. Pu Pau Za Kam, Teizang pau, Pu Gin Thual leh Pu Thang Langte, Saizang pau, Pu Thawng Cin, Khuano pau na zang ciat uh hi. Tua zawh kum thum, 1913 ciangin, Lamzang-Losau pau ahi, Kamhau pau ci-in Zolai ki bawl hi.( anuai ah acingzaw-in) Hih kum thum hun sung bekin i kigawmna pan pau athak, Tedim pau, ong piang khia tawm lo ding hi. Tua hi aa, Tedim ki sat maa aa kipan, Tedim Masa (Former Tedim) hun nih (earlier leh latter) sung ahi zongin, Tuni-aa-Tedim (Today-Tedim) ah akiteen kik tuung kum thum hun sung ahi zongin, i pau tuamtuamte kigawmin Tedim Pau ong pian, evolve, theih nading in hun, mun leh thu om ngei lo hi.\nTu aa ih taang-pau ‘ Tedim pau’ thu i gen ciangin, Losau-Lamzang thu gen loh phamawh hi. Banghang hiam cih leh, i taang-pau, Tedim Dialect, pen akhanglui mahmah Losau-Lamzang mite pau-awkaih ahi hi. Losau pau leh Tedim pau pen 98% sang atamzaw kibang hi. Paukee dangte mah bangin, khua khat leh khua khat awkaih ki lamdanna tawm nono om hi. Gentehna (gtn.) in Teizang pau ciatciat Mualbem khua leh Mualnuam khuate awsuah kibang khin lo hi. Saizang pau veve Saizang khuate leh Phaizate awsuah ki lamdang hi. Sihzang pau mah hinapi, Thuklai leh Voklak khuate awsuah kibang lo hi. Ahih hangin pau-kee nam khat ahi khawm ciat uh hi. Tua bang lian mahin Losau leh Tedim pau , nam khat ahi hi.\n“Nan Tal na han tualzaang ah ee, Sialcing naupang lam nalingling ee//, Nan Tal nong lam ding sang ee “ (Rev. Dr Go Za Kham kiangpan) Hih la-in tua hun lai pekin Losau-Lamzang pau leh tu aa i Tedim pau kibang hi cih ong lak hi.\nHun khat lai-in Lamzang Hausa Pu Thang Go in a zikik leh a tate nih tawh Losau khua (anihveina) na sat hi (Zomi Encyclopedia- Sia Pum khan Nang) Losau pen Lamzang khua gei hi aa, amite zong Lamzang pan mah ahih ciangin, Losau mite Lamzangte/Lamzangte Losaute mah ahi hi ( Pu Lo Za Khen 23.05.2014). Tua ahih manin, khanglui, upa mite-in, Lamzang awkaih azang, Anlang, Buanli, Gawng, Kansau, Lailui, Ngennung, Suangsaang, Thangkhal, Tonzang, Tuithang, ctp., ‘Losau mi – Lamzangmi’ na ci uh hi. ( Pi Ging Zen, No. 1, Pu Vum Tual,. No. 2, Page 6 leh Pu Dam Khupin agen, atupa, Pu Kham Go Pau zakna bang, Pu Kham Zen, leh adang khangham mite gennate)\nLamzang pen awkaih akibatpih, Anlang, Buanli, Gamlai, Gawng, Lailui, Mauvom, Ngennung, Suangsaang, Taaklam, Tonzang, Tuithang, ctp., khua 30 valte sung ah akhangluipen, a- uhaampen, abulpi, aphungpi ahihna kimu thei hi. Losau-Lamzang mite amimal limlimin tam, (khua 30 val) hi. A awsuah uh neem hi. Teitangin navaak uh hi. Mi pawlbawl siam uh hi. Kipawl khawm thei uh hi. Thu khual uh hi. A pau uh thakhauh hi.\n“J H Cope Topa 1910 kumin Tedim ong tun khit ciangin “Zolai ong bawlsak ding aa aki pat, hunin Kam Hau uk kici i gam sung ah pau nam 10 val bang na om khin hi. Tuate-in: Teizang, Khuano, Phaileng, Losau, Paihte, Dim, Saizang, Zo, Thahdo, Hualngo, cihte ahi hi.”(‘Tedim pau tawh Zolai ki bawl cilna’ – Pi Luan Za Cing ) Zolai aki bawl ding ciangin, siahkai tingteng, Thahdo, Zo leh Paihte hausa gukte-in Tedim khua sung aa kizangh pau tawh bawl ding adeih uh ciangin, (Pu Ngul Lang’ Diary), Cope Topa-in Tedim khua sung aa kizangh pau tawh Zolai ong bawl sak hi. Tedim khua sung ah bang pau kizangh cih, i en ding hi.\nTedim kiim teng ah Losau pau-awsuah azang tingteng Gawng, Lamzang, Lailui, Ngennung, Thangkhal khuate leh, Lamzang-Losau tawh awsuah akinaipen, Saizang pau azang, Teklui, Lailo, Tualzang, Sezang, leh Saizang khuate-in Tedim uumcih diimdiam uh hi. Tedim pen Mangkang Vuandok zum omna leh sumbuk om masakna khua ahih ciangin, vanlei ding, vanzuak ding, zum vai leh apai, ahawh mawkmawk, a-va en dingin hih khuate panin kinilehin nisimin Tedim nawksuk-nawkto uh ahih manin, Tedim khua sung ah Lamzang (Losau pau) leh Saizang pau akizangpen pau ahi hi.\nTua hun, 1910 kiim pawlin Kamhau Uk sung ah, ‘Tedim Pau’ cih om nai lo hi. (Atung ah, Tedim pau tawh Zolai kibawl cilna.) Om hi leh, na kihel hamtang ding hi. Tua ban ah, Mangkang kumpi-in, i ngeinate ong kem suak sak lai-in, siahtung-siahphei zong ong pia sakin, Kamhau upadi zong ong zang sak lai ahih ciangin, ‘Tedim Pau’ om hileh, ‘Tedim Dialect’ na ci ding hi. Tua tham lo-in, Tedim aa omte-in zong na deih, na kal ding uh hi. Om lo ahih manin, Tedim khua sung aa kizangh Losau (Lamzang) pau tawh Zolai kibawlin,‘ Kamhau Dialect ’ na kici hi.\nPau-kee tuamtuamte lak pan Losau-Lamzang pau ong thahat semsem hi. Tu-ni aa Tedim (Today-Tedim) khua akisat tuung lai-in akizang masapen pau nam nihte sung ah khat ahi hi. Cope Topa-in Tedim khua sung ah kizangh Losau pau tawh Zolai abawl ciangin, Losau mi, Gawngmual khua Sia Cin Lang in na huh hi. Tua Losau pau pen ’Kamhau Dialect’ ci-in saang ah kisin sak ahih manin official dialect, ong suak aa, zum lai leh laipai khempeuh ‘Kamhau pau’ kizangin, i gambup ii taang pau ong suak hi. Tua hun lai-in Kamhau gambup pen tu aa Tedim gam, Tonzang gam leh Kansau gamteng khempeuh ahi hi. Suahtakna i ngah ciangin hih gam teng avekin Tedim gam kici hi.\n-1919 kumin, Cope Topa in ‘Tedim Thukizakna Lai’ ci-in tadensa, ‘Kamhau pau’-in ong bawl sak hi. ‘ Tedim pau ‘ kici nai lo hi. Sang aa kisin laisim bute zong ‘ Kamhau Dialect ‘ na ci hi.\n-1923 kum Nov 21 ni-in Sia Po Ku leh Zomi tapidaw suak masa Pu Tun En, Vial Nang, Dam Suan, Cin Lang, Khup Thang, Ngul Suan Dam Khup leh Awn Khua Ningte-in ong bawl phat uh, athumveina, Third edition, i labu, ‘Tedim La Bu’ kici ta aa,‘Tedim pau’, cih kipan ta hi.\n-1948 kum, Independence i ngah khit ciangin, hun ong kikheel pha mahmahin ‘Kamhau’ cih sangin, i gambup a-uk Vuandok zum omna, ‘Tedim’ ong minthang zaw semsem ahih manin, Tedim Subdivision min hang tawh ‘Tedim gam – Tedim pau’ ci-in ong kizang paisuak ta hi. Tua aa kipan..\n-1951-1952 kumin Rev Hau Go-in, Xristian La, ‘Tedim Kam’ ci-in, ahi zongin,\n-1969 May 14 ni-in TBCEU in ‘Tedim Labu’, ci-in ahi zongin\n-1992 kum ciangin ZCLS in zong ‘Tedim Labu’ mah ci-in ong bawl uh hi.\nHih bangin i taang pau, ‘Tedim Pau’ – ‘Tedim kam’ ci-in ong kip semsem ta hi. Hih i ‘Tedim pau ‘ pen paukee khat hi lo hi. Teizang, Saizang, Sihzang, Zo, Khuano, Vangteh, Hualngo, Paihte, Phaileng, Hualngo, Thado, Dim, ctp.te bangin paukee hi lo hi. A neituam om lo, i gam bup aa i taang pau, ‘Tedim pau’ ahi hi. Tua hi aa, ’Tedim pau’ cih kammal, tangthu tawh i et ciangin, 1948 khit ciangin damdamin ong kip, established, hi pan aa, khangmoi mahmah hi. Kamhau Gam bup ii pau-in Kamhau pau ahih mah bangin, Kamhau, Tedim tawh i laih ciangin, ‘Tedim pau’ zong ‘Tedim Gam bup ii, anei tuam om lo, i taang pau ong suak hi. Hih pen i tel ding thupi hi; ‘ Paukee hi lo hi.’\n1. Earlier part of Former Tedim hun: Kiptak kiteeng lo-in, ‘tap kuavei kiluak’ hi Tap kuavei ki luak ahih ciangin giatvei, gal kitai ding aa, I pau kigawm man lo ding hi\n2.Later part of Former Tedim hun: Kum 50 sung bek nuamtakin kiteeng khawm hi. Kampau khat kum 50 sung bekin, evolve, thei lo hi. .\n3. Today-Tedim, (Tuni – aa i Tedim) hun: Tedim akiteen kik zawh kum thum ( 1910-1913) khit ciangin, Kamhau (Losau) pau-in lai i nei ta hi. Kum thum sung bek in pau nam khat piang khia, ‘evolved’ tawm lo ding hi. Hici bang teng hi aa, Tedim ah i teen khopna pan Tedim pau ong pian khiat theih nading thu, mun leh hun om ngei lo hi.\nSakhi tui nekin pan leng :\nAkigen mawkmawk bangin Tedim ah i teen khopna pan Tedim pau ong piang khiatawm hi phiingphiing lo hi. Tedim kici kammal apian maa Ciimnuai laipekin adang pau-kee te bangin a-omsa, Lamzang-Losau pau-kee khat ahi hi 1913 kumin tua Lamzang/Losau pau tawh lai i nei aa, ‘Kamhau Pau’ kici-in, saang ah akisin aa kipan ong thahat semsem hi. Suahtakna i ngah, 1948 khit ciangin, ‘Tedim pau ‘ kici pan ahi hi. Pau kee tuamtuam sung lakpan Losau pau-kee ong athahatpen aa asawt ciangin, i taang pau, Tedim pau, ong suak ahi hi. Mai lam ah ‘ Zopau ‘, ‘ Zokam ‘ i cih hun zong ong tung lai ding hi ci-in ka um hi.\n2. 1948 kum, Independence ih ngah khit ciangin, Tedim gam ah amasa pen Party nih mee tawh kiteelna 1952 kumin om aa, tua hun laitakin Pu Vum Tual Tedim ong pai khat tawh kituak hi. Ka pa, Gin Thual, tung. “ Hih pen Thu Hoih Vaihawm Pawl ( THVP) leh Khamtung Suahtak Vaihawm Pawl ( KSVP ) kiteelna hi aa THVP te pen Lamzang mi – Losau mite-in panpih zawdiak in tua lo tengin KSVP panpih uh hi. Kei zong Lamzang – Losau mi hi’ng. Ahi zongin ke’n ka mee-tang KSVP-te pia ning” ci hi. ‘Losaumi ‘ akicih ciangin, suang tawh deen ong sawm pi Ging Zen’ khuapih sa-in kihta sim pian pah ka hih manin ka mangngilh thei ngiat kei hi.\n(For ZOLUS No. 18, 2014)\nby Dr J Suan Za Dong Sydney, Australia\nPrevious: Ka muhpak US Gamthu pawlkhat (17) ~ Awn Za Pau\nlian do says\nman mah mah ei lamzang gam zong lian mahmah hi ,tu aa Tedim khua ih cihcih teng zong lamzang leh gawng gam hi,.zalui pan Meitei gun huam hi,\_. nidang in meigun kheng . to laihong cizong om.


url: =Datsi kibuak in aki hallupsawm Rohingya khat thong kha 6 kiading in thukibawl :: ZOMI DAILY\nposted on 13 September 2017 at 9:53 pm Lomkholna: Malaysia, Myanmar, News, Sawltak\nMalaysia, Kuala Lumpur khuasung aom Ampang Park LRT Station geiteng ah abeisa August 30 ni in Rohingya honkhat kikaikhawm ngeingai uh a, Myanmar Embassy mai ahzong lungphona aneinei honkhat om uhhi.\nTua mipi akikaihkhopna ah Rohingya khat amahleh amah datsi kibuakin ki halsawm ahih manin, Malaysian Police te’n naman uhhi. Tuapa pen kum 19 aphakhin Ali Johar Jamal Hussin kici khat hi a, ansai ah nasem Restaurant Helper khat ahihi.\nTuabang in amahleh amah aki hallupsawmna hangin tuni in thukhenzum ah Magistrate Ahmad Solihin Abd Wahid in kha 3 sung thongkiading in thu piata hi.\nTuaban ah Malaysia gamsungah Travel Documents bangmah neilopi in agutlut ahih manin, tuahang inzong kha 3 sungmah thong kiading in thupia ahih manin, athongkiat hunding pen kha 6 sung ahihi.\nTuabang in thukhenmang te’n thu apiak ciangin tuapapen khatuiluang in kap cihi. (amahleh amah aki thahlupsawm pen thong kha 3 + 3 kiading in thu apiak ciangin kap cihbilbel zong lamdang kisa a, pawlkhat te’n ki thatlumding in akineih hilehding hi cihsan uhhi)\nAli Johar Jamal Hussin kici tua aki thahlupsawmpa in agenna ah ka nuntak hangin akhiatna omlo hi. Kawlgam aom ka innkuanpih te hongki kaplupsak, Bomb tawh hongki densak hi. Tua ahih manin keizong asinuamzaw hi’ng ci’n khituiluangsa in genkhia cihi.\nTuaban ah asanggam khatzong Bangladesh gamsung ah taikhia in, amahpen Malaysia zuanin ataikhia cihi.\nJalan Ampang sungteng ah lungphona akineihni in Dang Wangi Police Officers te’n a encik uh hi a, lungphona aneipen mi 2000 bang phading ci uhhi.\nVideo: 44 Arrested In Rally Outside Myanmar Embassy\nAmahleh amah datsi akibuakkhit ciangin Police Officer te’n delhphei uh a, bangmah agamtatloh nadingin genpih uh cihi.\nTuakhit ciangin palik te’n damdam in thu genpih uh a, anunung ah amansuakziau uh ahihi. Amahbek thamlo, tua lungphona aneite lakah pawlkhatzong gitloh gamtatgawp uh ahih manin, tuani in Rohingya tampi kiman uhhi. Tulaitak Malaysia kumpi thunei te’n Rakhine buaina hangin Bangladesh gamsung ah ataikhia Rohingya te hehpih mahmah in buaipih mahmah uhhi.\nAhi zongin agamsung ah aomsa te Malaysia gammi te’nzong deihhetlomawk uhhi. Hih aki hallupsawmpa zong Malaysia gamsung ah aguklutman ci’n kha 3 thongkiading in thukhenmang te’n thu piaziau hi. Lungphona anei mi 2000 valbang pha ci uh a, tuateng avekin amatloh akamphazaw uh cihding hikik bilbel khading hi. Sawltak #zomidaily\nPrevious: Al Qaeda te’n Rohingya vai hangin Myanmar gawtbawlsawm\nNext: Pasal khat numei tungah kitaat ahih manin acilbu ki tuatsakziau


url: =Start Over You searched for: Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Social Activists and Public Advocates ✖Remove constraint Subject: Social Activists and Public Advocates Subject Landlord and tenant--New York (State) ✖Remove constraint Subject: Landlord and tenant--New York (State) Subject Files by subject ✖Remove constraint Subject: Files by subject Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Names Rent Stabilization Association of New York City ✖Remove constraint Names: Rent Stabilization Association of New York City


url: =LESSON 10 * NOV. 29 - DEC. 5 DAHIN KAP UN ~ MUC\nLESSON 10 * NOV. 29 - DEC. 5 DAHIN KAP UN\nAdmin 4:29:00 PM Articles, Sabbath School Lesson\nLESSON 10* NOV. 29 - DEC. 5\nDAHIN KAP UN\nSABBATH NITAK 7\nTU KAAL SUNG SIM DING:James 5: 1 6; Late 73: 3 19; 1Sam. 25: 2 11; Siam. 19: 13; Lk. 16:\n19 31; Matt. 5: 39\nKAMNGAH: “ Bang hang hiam na cih uh leh na sum omna uhah na lungsim uh om tawntung\nding hi (Matt. 6: 21).\nLeitungah sumhau nuam lo kuamah om lo ding hi. TV akipan a tuamtuam nate tung panin sum ngah theih nading kigen thute i za den hi. Ahi zongin na khempeuh sum hi lo cih thu i thei hi.\nNeih le lam tampi a nei mi tampi in lungnopna nei tuan lo uh hi. Sum ngahna tam napi nuntak nuamsa lo mi tampi om hi. Mi tawh kizop siamna, nasepna ah lungkimna, nuntakna in mannei hi, ci-in nuntakna cihte sum tawh kilei thei lo hi. Maitai-na, nuihmai siuseu, itna tawh mi hopihna, hehpih theihna, mi zahtakna thupi simna, kilawmtatna cihte sum le paai tawh kilei thei lo hi. Pasian hong piakkhong, upna, lametna, a sia a pha khentel theihna, lungduai-na, lungkimna, cihte Kha Siangtho tawh a nungta mite in ngah ding uh hi. Thu-um mite in hih bangin nungta ding hi napi, nisimin angsung huaihamnate hangin lungkhamna tawh kidim uh hi. Huaihamna pen siatna lianpi hi, cih thu tu kaal sung thusinna in hong hilh ding hi.\nSUNDAY *NOV. 30\nPASIAN IN THUMANIN THUKHEN DING HI\n“A haute aw, tu-in ka thugen hong ngai dih un. Note tungah a hong tung ding lungkhamna hangin kapin thum un” ci-in James in tangko hi (James 5: 1). Hauhna in beimang pak thei hi (James 1:10,11). Sumhau mite thuak ding gimnate hangin, James in dahin kap un ci hi. Amautegamtat siatna hangin gimna thuak ding uh hi (Lk. 17: 2 29; 2Tim. 3: 1, 2; Mang. 18: 3, 7). Pasian thu um kici mi pawl khat tua bang gimna tawh kipelh lo ding uh hi (Mang. 3: 17). James 5: 1 ah lungkhamna cih kammal in Laodicea pawlpi thuak ding lungkhamna tawh kibang ding hi (Mang. 3: 17).\nLeitung in, a diakdiakin sum le paai vai-ah, thuman lohna tawh kidim hi. Bang hangin a haute hau\ntektek, a zawng mite lah zawng tektek hiam? Late 73: 3 19 sim in. Bang lametna hong kipia hiam?\nThuman lo mite in Pasian thukhen gimpiak thuak ding uh hi. Tua hi-in thumanna tawh nungta un, ci-in kamsangte in tangko uh hi. Thuman lohna tawh kidim ahih manin Pasian in bang mah a sem lo ding tawh kibang hi. Pasianmite in thuman lo-in nungta-in, a hauhnate uh kisaktheihpih uh a, Pasian langpan uh hi. Ahi zongin gimthuak lo-in nuamsa-in nungta uh ahih manin, Habakuk in zong, amaute tungah Topa thukhen ding ngaklah hi (Hab. 1: 2 4, 13, 14). Topa in Habakuk kiangah, Amah muang in, Ama thukhen hun hong tung ding hi, ci-in thaguan hi. Tua bangmahin kamsangpa in zong muang theipah hi (Hab. 3: 17, 18).\nThuman lohnate hangin na heh hiam? Mite thuman lohna tawh kisai-in i puahtheih, i sep theihna ciang khat a om tei hangin, Topa kamciam a om bangin, Ama thukhen hun ding lungduaitakin na ngak ding hiam?\nMONDAY* DEC. 1\nHAUHNA IN MANNEIH LOH HUN HONG TUNG DING\nJames 5: 2, 3 sim in. James in bang lauhuai vau-na gen hiam? Bang thu gendiak hiam?\nBang thupaipi pulaak hiam?\n“Neih le laam nate muattum mang ding,” “ngun le khamte kekseu ding,” “silh le teente nget in netum ding” cihte in a hong tung ding gimna limcing khol hi. Leitung in a siatna ding lam manawh tektek hi, cih hong phawksak hi. Leitung nuntak hamsa semsem a, gimna khat khit khat kibehlap den hi. Nopsak hun a om tei hangin, tawm vei sung bek kikhom hi. Mihau, milian, gam uk kumpite a kipan mi kim in hamsatna tawh kipelh lo hi. Lungkimtheih lohna, a hau a zawng kikhai lua, khat le khat kikaal ah nuntak khuasak zia kikhai lua cihte in a haute hausak tektek, a zawngte zawngsak tektek hi. A hau mite' hangin a zawng mite in nuntak hamsa sa uh hi. Tua bang hun mahin James in a hau mite thuak ding thukhenna hong hilh khol hi.\nHih a nuai mite nunzia, a hau le bang mah neilo mite nunzia ngaihsun in.\n1. Nabal (1Sam. 25: 2 11)___________________________\n2. Hezekiah (2Kum. 20: 12 19) _______________________\n3. Peter (Sawl. 3: 1 10). _____________________________\nA sawt lo-in leitung hauhna in beimang ding hi. Sum in na khempeuh sem thei lo ahih zia kitel zaw semsem ding hi. Sum in kisapna mun nei a, zat lohna ding munah a kizat khak ciangin sum in siatna piangsak hi. Kizang khial leh, siatna lianpi suak hi (James 5: 3). James in ni tawp ni-a mite nunzia hong hilhkholh ahih hangin, tu hunin zong, tua bang siatna i mu den hi. I siatna ding neih le lamh, sum le paai zong ihi kha hiam? Ahih kei leh a tawntungin kimang ding, vantung sumkholhna ah na neih khempeuh a khol na hi hiam?\nSum le paai tungah na lungsim puakzia ngaihsun in. Koi bangin mi tawh kizopna ah sum in\nhong huzaap hiam? Tua in na sum zatzia hong lak hi.\nTUESDAY* DEC. 2\nMIZAWNGTE THUAK GIMNA\nJames Laikhak sungah a hoih lo khat le khat kizopna sumhau mite thuman lohna, amau thuak ding gimnate, (James 1: 11), amau hauh nadingin a nungta mihaute, (James 2:6), tote in nasemte tungah thuman lo (James 5:4) cihte i mu hi. Hih bang mite in mizawng mite nengniamin amau ading bekin a nungta mite hi (James 5:3). “ Na lo uh a hong khawhsakte a thaman pia lo na hih manun tu-in amaute phunna za un”( James 5:4). Siam. 19: 13; Thkna. 24: 14, 15; Jer. 22: 13 cihte enkak in. Bang thupaipi kigen hiam? Tanglai mite ading bek hi lo-in tu hun a zuih ding bang thu hong hilh hiam?\nTua hun lai-in ni khat nasep thaman kipia pahpah a, ni khat thaman tawh an le tui leina-in neipah uh hi. Ni khat sep thaman, tua ni mahin kipia kei leh, annek ding om lopah hi. Tua hangin nisimin sep thaman piakpah ding lim gen mahmah hi. James in nasep thaman a piapah lo a hau mite gamtatzia langpan mahmah hi. Hau mahmah napi, thuman lo-in nasemin a zawng mite nengniam cih pen siatna lian mahmah khat hi. Mizawngte sim mawh bek hi lo-in, Pasian mahmah a simmawh ahi uh hi. Tua bang thuman lohnate Pasian in khahkhong lo ding hi, ci-in James in pulaak hi.\nSumhau mite in amau hauhna tawh kizui-in vaipuak lianpi nei pah uh hi. Thuman lo-in hauhna, meigong, tagahte bawlsia-in ama nopsak nading bek a zong mite, huaiham angsung bek ngaihsunin nasepna a kipan cimawh genthei a huh lo mite in amau sepna bangbangin Topa in thukhen ding hi. Tua thu hangin, a hau mite aw na thuak ding uh gimna hangin dahin kap un, ci-in James in pulaak hi. Ellen G. White, 2T. 682.\nSum tawh kisai-in mite tawh na kizopzia in koi bang hiam? Koi bangin na upna pulaak hiam? Khrih nunzia na kilangsak hiam?\nPUMPI THAU-NA LE NUAMNA\n“Hih leitung nuntak sungun uang nekin na noptat mahmah uh hi. Note hong kigawh hun ding kiginna-in a kithausak phitphet na hi uh hi” (James 5:5) Eze. 16: 49; Amos 4: 1 tawh enkak in). Koi bangin mite noptatna pulaak hiam? Mi khat, a hauh ciangin, mi dang khat in zawnlawh hi. Mizawngte a zawn semsem ciang, mi hautea hauhna uh kibehlap ciangin mizawngte' zawn kibehlap hi. Hauhna a khan manin thuman lohna zong tam hi. Khrih thugentehna ah mihaupa le Lazarus in, thuman lohna pulaak hi (Lk. 16: 19 31). Tua hun lai-in mi khat in puan silh nih a neite mi hampha-in kingaihsun hi. A hau mahmahte bek in kum khat khat vei pawi bawl uh hi. Ahi zongin tua mihaupa in puan manpha nono silhin, an lim nono ne den hi (aneu 19). Mi zawng Lazarus ahih leh, mihaupa' kongkhakah ankhing ngakin om hi. Sih khit ciang, misi omzia a hong hilh hi lo-in, thuman lo a hinglai mite nunzia a hilhna ahi hi.\nGreek laimal ah vantung hell cih kammal om lo hi. Mihaupa le Lazarus omna mun uh (aneu 23) hankhuk (hades) ahi hi. Amaute gel kikaal ah guamthukpi in limciinna nei a, tua in tawntung sihna ahih kei leh tawntung nunna ahi hi. Hih thugentehna in, i nuntak sungin mite tungah i bawlzia in nak thupi mahmah hi, cih hong hilh hi. I nuntak hun sungin i gamtatna bangbang a tawntung kimang suak ding hi-a, nuntakna a bei khit ciang, kipuahphakik thei cih bang om lo hi. “Mi khat peuh in, “Pasian ka thei hi,” ci napi-in a Khristian mipihte a muhdah leh a zuaupi a gen ahi hi. Bang hang hiam cih leh a muh theih a Khristian mipih a it lo mi in a muh theih loh Pasian it thei lo ding hi.” 1Jn. 4: 20.\nNa sep khitsa kisikin na bawlphat nop a om hiam? Tu-in na sep khak loh manin zing le thai ah a kisik nahihloh nading tu-in bang sem thei na hiam?\nTHURSDAY* DEC. 4\nKHIALH KHAK MITE NGAWH\nMihingpianpih a hoih lo thu khat: i khialh khak ciangin tua khialhna mi ngawh hamtang detna ahi hi. “Keima gamtatna hang hi,” ci nuam lo-in ngawh kawikawi i nei hi. I khialh khak mite zong i ngawh hi. Tualthat mite in a piankhiatna uh ngawhin, that kei leng amah hong that ding cihte a kipan ngawh tampi nei uh hi. Nupa kikhente in zong, amau kikhenna a hang, numei in pasal ngawh, pasal in numei, kingawh ciat uh hi. Migilote in Pasian nasem misiangthote, thuman lo nasemte ci-in ngawhin that uh hi. Khrih mahmah in zong hih thu hong hilhkhol zo hi. “Note hong that mite pen Pasian nasemin a kingaihsun ding uh hun hong tung ding hi (Jn. 16: 2). James in “A thuman mite mawhsakin na that uh a, amaute in na thu uh hong nial zo lo uh hi” (James 5: 6) ci-in a gen bang mahin amah zong a upna hangin thahna thuak hi kha ding hi, ci-in kiciamteh hi.\nKhialhna khat mi ngawhin, a nungciangin nangma khialhna ahih lam kiphawk-in na kisik kik ngei hiam? Hong thuk kik kenteh ci-in mi na ngawh ngei hiam? Nial lo hi lecin kitot kiselna om lo ngel ding hi ven, na cih hun a om hiam? Khrih kammal, na biang hong kibet leh, a lang khat zong dawh in” cih thu in bang thu hong hilh hiam? (Matt. 5: 39). Koi bangin thuk lo-in thuak zo thei ding na hiam?\nMihaute pen hau uh ahih man a James in amaute thuhilh hi lo hi. Pasian deihna le amau lungsim puak le gamtatnate kituak lo ahih manin a thuhilh hi zaw hi. Tua bang mahin mizawng hih manin Pasian maipha ngah zaw ding cihna zong hi tuan pah lo hi. “Pasian thu ah a zawng mite” in upna thu ah hauhna ngah ding uh hi. Tua bang mite in Pasian gam luah ding uh hi (Matt. 5: 3; James 2:5). Hih bang nunziat neih nadingin, neih le lamh zawnna tungah kinga lo hi. Ahau mite in Pasian mai-ah mizawng hi kha thei uh hi (Mang. 3: 17). Israel mite in Canaan gam a tun uh ciangin nuamsa-in Pasian a mangngilh khak loh nadingun Pasian in hilh khol hi (Thkna. 8: 11 18).\nSIMBEH DING: Sum in manphatna tampi nei hi. Bang hangin man nei hiam cihleh, na hoih tampi sem thei hi. A\nhoihin kizang leh, nek ding neilote gilvah hi. Dangtakte in tui ngah uh hi. Silh ding puan nei lote in puan nei thei uh hi. Cimawh genthei mite in noptuamna ngah thei uh hi. Kitangsapna tuamtuam hong huh thei hi. A dam lo cinate a ding kibawl theihna hi pah hi. Pasian gamzai nading, nisim nuntak khuasak nading kitangsapnate ah a kizang sum in mannei mahmah hi.\nMite' phattuam nading a kizang lo hauhna in a mawkna hi bek lo-in samsiatna hi. Nuntakna zong susia thei hi. Vantung hauhna tawh hong kigamlasak thei hi.Ama hauhna in vantung Pasianpiak hi, cih a thei mi in, Pasian deihna bangin zeek siam ding a, a zatna bangbang vantung sumkholna hi, ci-in lungmuang thei hi.\n1. “Mihaute in mizawngte uk a, leitawi a late pen a piate sila a suak hi” (Pau. 22: 7) cih thu ngaihsun dih in. Mizawng tampite in a ngah masaksak uh zang pahpah ahih manin bang mah nei thei lo uh hi. Mi khat in leiba a neih leh, Satan thangsiahna sungah awkin siatna sung hong tunpih kha thei hi. Ellen G. White, The Adventist Home, 392. A zawnna panin a suahtak theih nading huhnasep, leiba tawh kipelh theih nading makaih nasep cihte in Lungdamna Thu tangko\nnasepna mah hi lo hiam? (Lk. 4: 18) Bang hang? Hi lo ahih leh zong, bang hang?\n2. Sum in nang hong uk hiam? Ahih kei leh, nang sum a uk zaw na hiam? Lk. 16: 10 13.\n3. A hau, a zawng kikhaihna lian semsem hi. Inn hoih tampi pi nei a om hangin, inn nei lo mi tampi om hi. Hauh nadingin nungta mi le nek\nding nei lo mite ngaihsun in. Mi kim khat in a haute kiang pan tampi ngah lehang, mizawngte huhna dingin kizang thei ding hi, ci uh hi. Mi khat leuleu in a haute hau semsem leh, a zawng mite in amau zawnna panin suakta thei ding uh hi, ci uh hi. Bang mah nei lo mi khat, zawnluatna pan suahtak nading bangci huh ding na hiam? Bangci bang zawnna huh huai a, bangci bang zawnna huh taakcing lo hiam?